ועדת החוץ והביטחון, כנסת 23, פרוטוקול מספר 35, 2020-08-13 09:00

צבי האוזר: בוקר טוב, יש לנו היום יום יחסית עמוס, ביקשתי לרכז כמה דיונים שנמצאים על שולחן הוועדה.

צבי האוזר: הדיון הראשון הוא דיון מהיר על פי הצעתו של חבר הכנסת עופר כסיף.

צבי האוזר: אני מבקש בדיונים המהירים שבראשית המציע יציע את דבריו, את ההצעה בצורה נרחבת, ולאחר מכן נבקש התייחסויות של הגורמים המקצועיים, ובכלל התייחסויות של חברי הכנסת.

צבי האוזר: בוקר טוב לך, עופר, בבקשה.

עופר כסיף: בוקר טוב לכולם.

עופר כסיף: תודה רבה, אדוני, תודה רבה לכולם על הנוכחות ועל ההשתתפות.

עופר כסיף: את הפרטים המקצועיים, אקרא להם, שנוגעים לשאלות האקולוגיות שהם עיקר ההצעה לדיון המהיר אני אשאיר למומחים, אגע בזה באופן מאוד כללי, אתן תיאור מאוד כללי.

עופר כסיף: לאחר מכן אני מניח שנשמע את האנשים של החברה להגנת הטבע ואחרים שיציגו את זה הרבה יותר טוב ממה שאני יכול, אבל אתן בכל זאת כמובן את התיאור הכללי ואת מה שעומד בבסיס הדיון.

עופר כסיף: קודם כול מדובר בתוכנית להקמת אזור תעשייה במרחב נחל רבה, שזה ממזרח לכפר קאסם וראש העין.

עופר כסיף: אנחנו מדברים פה על קרוב ל-3,000 דונם.

עופר כסיף: אם נהיה יותר מדויקים, בסביבות ה-2,600 דונם.

עופר כסיף: מי שמקדם את התוכנית הזאת זו מועצת התכנון העליונה, וחשוב להזכיר מה זה בעצם.

עופר כסיף: מועצת התכנון העליונה היא המקבילה בגדה המערבית למועצה הארצית לתכנון ובנייה בישראל.

עופר כסיף: במועצה הזאת יושבים בעיקר נציגים שונים של המינהל האזרחי, נציג של משרד הביטחון.

עופר כסיף: יש פה איזושהי בעיה, אם אדבר באנדרסטייטמנט אפילו, יש פה בעיה קודם כול מבחינת אופן קבלת ההחלטות, תהליך קבלת ההחלטות בהיעדר ייצוג של שתי אוכלוסיות לפחות.

עופר כסיף: קודם כול אין ייצוג לפלסטינים, שהם חלק מן המרחב, מן הסתם.

עופר כסיף: דבר שני שהוא העיקרי בדיון שלנו היום זה שאין נציגות לארגוני סביבה.

עופר כסיף: בעוד שכאשר מדובר בעניינים של תכנון ובנייה בישראל – למרות שהייתה גם בעיה עם זה, לא ניכנס לזה עכשיו – אבל בדרך כלל אמורים לפחות להיות נציגים של ארגוני סביבה.

עופר כסיף: כאשר מדובר במועצת התכנון העליונה, שכאמור היא אחראית בנושא של תכנון ובנייה בגדה המערבית, לעניינו, אין בכלל נציגות לארגוני סביבה, שזאת בעיה חמורה בתהליך קבלת ההחלטות עוד לפני שאני מדבר על התוכן או על המהות של ההחלטה.

עופר כסיף: כאמור, כפי שאמרתי, המועצה מקדמת תוכנית להקמה של אזור תעשייה של כ-3,000 דונם במרחב נחל רבה.

עופר כסיף: מדובר בעצם בסכנה ממשית ובהרס סביבתי חמור מאוד לפחות בשלושה ממדים או בשלושה היבטים.

עופר כסיף: ההיבט הראשון הוא פגיעה באקוויפר אגן הירקון.

עופר כסיף: זאת אומרת שיש פה פגיעה שיהיו לה גם השלכות ארוכות טווח, פגיעה במי התהום שזורמים בסופו של דבר לאגן הירקון.

עופר כסיף: יש פה סכנה שמפניה גם מתריעים ארגוני הסביבה, סכנה לפגיעה במי התהום, זה דבר ראשון.

עופר כסיף: הדבר השני הוא חסימה מוחלטת של רצף המסדרון האקולוגי הארצי.

עופר כסיף: כלומר, כשאנחנו מסתכלים על הרצף האקולוגי אנחנו רואים שאם יבנו את אזור התעשייה הזה הוא בעצם יפגע ברצף שקיים, שזאת גם כן פגיעה סביבתית חמורה מאוד.

עופר כסיף: וההיבט השלישי הוא הרס של שטח עצום שהוא מרחב מחיה ייחודי למגוון של בעלי חיים.

עופר כסיף: ראיתי תמונות של חברת הכנסת חיימוביץ' שהייתה באזור והאמת שזה ממש הזכיר לי טיול שעשיתי לפני הרבה שנים בקניה, ממש כמו בסוואנה שם.

עופר כסיף: אפילו לא ידעתי שקיימים מינים כאלו של בעלי חיים.

עופר כסיף: אני לא יודע מה צילמת, כי האיכות של התמונות מדהימה.

מיכל (מיקי) חיימוביץ': לפי דעתי תראה לנו פה היום.

צבי האוזר: עופר, אתה מוזמן לבקר, לא צריך ויזה לשם.

עופר כסיף: ויזה לא, אבל פספורט כן.

צבי האוזר: לא צריך לא פספורט ולא ויזה.

עופר כסיף: אני אחכה לזמן שיצטרכו.

עופר כסיף: בכל אופן, מדובר באמת במרחב ייחודי, כפי שאמרתי, שיש בו מגוון של בעלי חיים, עופות, יונקים, וכמובן שבנייה של אזור תעשייה שם תהרוס.

עופר כסיף: בנוסף למה שאמרתי, סכנה למי התהום, ופגיעה או קטיעה של רצף המסדרון האקולוגי הארצי.

עופר כסיף: גם במרחב עצמו תהיה פגיעה קשה מאוד ובלתי הפיכה באותו מגוון של בעלי חיים.

עופר כסיף: לכן, משלוש הסיבות הללו שהזכרתי צריך, וזה מה שאני מבקש מהוועדה המכובדת, לקבל החלטה, המלצה שהתוכנית הזאת לא תצא לפועל.

עופר כסיף: אגב, חשוב להזכיר גם, ואני מקווה שזה יעלה בהמשך, שההתנגדות להקמת האזור הזה באה מתושבי האזור, כולל תושבי האזור גם מהתנחלויות שמסביב.

עופר כסיף: כלומר, זה לא בא, בוודאי לא רק, מתוך התנגדות לבנייה בשטחים הכבושים, שזאת עמדתי הידועה, אבל זה לא העניין שאנחנו עוסקים בו כרגע.

עופר כסיף: יש התנגדות גם של תושבי האזור, של המתנחלים באזור, של חלקם לפחות, מאותה סיבה שהזכרתי.

עופר כסיף: ההתנגדות היא ביסודה פה והיא חוצה קווים פוליטיים, היא התנגדות על בסיס סביבתי, היא התנגדות על בסיס של שמירת הסביבה משלוש הסיבות העיקריות שציינתי.

עופר כסיף: ולכן אני פונה לוועדה בבקשה לעשות כל מה שניתן כדי למנוע את ההוצאה לפועל של התוכנית ההרסנית הזאת.

עופר כסיף: תודה.

צבי האוזר: תודה רבה.

צבי האוזר: אני מציע שאולי נשמע קודם – לטקו, אני מתייעץ איתך פה בקול רם – את המתנגדים, נרכז את ההתנגדויות.

שמואל לטקו: ממשרדי הממשלה?

שמואל לטקו: את מי אתה רוצה?

צבי האוזר: יש לנו נציגים של משרד הביטחון כאן, נכון?

שמואל לטקו: מי שרלוונטיים בעיקר הם קמ"ט איכות הסביבה במשרד להגנת הסביבה, הקמ"ט הוא המוביל, בני.

צבי האוזר: מה זה מרכז המועצות האזוריות?

צבי האוזר: יש כאן גם נציגים?

שמואל לטקו: הם גם ביקשו להתייחס.

צבי האוזר: מרכז המועצות האזוריות זה גם גוף וולונטרי - -

שמואל לטקו: לא.

צבי האוזר: - - או שזה גוף רשמי מדינתי?

מיכל (מיקי) חיימוביץ': בראשו של מרכז המועצות האזוריות עומד שי חג'ג'.

מירי פרנקל-שור: מי מהמתנגדים?

צבי האוזר: ויש לנו ארגונים מתנגדים.

מיכל (מיקי) חיימוביץ': צביקה, אני מציעה שאולי נראה קצת תמונות מהמקום המדובר כדי שאנשים יבינו קצת על מה אנחנו מדברים פה היום.

צבי האוזר: יש לכל חברי הכנסת את החומרים במצגת, נכון?

שמואל לטקו: כן, יש במסמכים מפות.

צבי האוזר: תראי, יש את כל החומרים, גם מצגת של החברה להגנת הטבע וגם את תוכנית האב, כל חבר כנסת יכול לראות.

צבי האוזר: הייתי רוצה אולי מרשות הטבע והגנים.

יאיר גולן: כיוון שזה אזור שאני מרבה לטייל בו - - -

שרה צוובנר: לתת לחברה להגנת הטבע את רשות הדיבור?

שמואל לטקו: הייתי שואל את כולם מי נגד, מי בעד.

צבי האוזר: יש לנו מרשות הטבע והגנים?

צבי האוזר: לפי העמדה שהציגו הם מתנגדים.

שמואל לטקו: כן.

מלי מאירי: אנחנו מייצגים את המינהל האזרחי, נטליה ונפתלי איתנו.

מלי מאירי: אם אתם רוצים להתחיל עם העניין של התוכנית אנחנו פה להציג את זה.

צבי האוזר: נתחיל מרשות הטבע והגנים ואחרי זה עם החברה להגנת הטבע.

צבי האוזר: קודם כל אני מבקש לשמוע את המתנגדים.

מיכל (מיקי) חיימוביץ': את ניר פפאי מהחברה להגנת הטבע.

צבי האוזר: ניר פפאי, בבקשה.

ניר פפאי: אשמח להציג את ההתנגדות.

ניר פפאי: תודה רבה, אדוני היושב-ראש, וברכות גם על כינוס הוועדה, ולחבר הכנסת כסיף על העלאת הנושא הזה לסדר-היום.

ניר פפאי: ארצה להציג בקצרה את הדברים.

ניר פפאי: רצינו להציג סרט מרהיב של שלוש דקות שמציג את היופי של האזור שצילמו אותו התושבים שנמצאים כאן איתנו, כי אנחנו מבינים שתמונה אחת שווה אלף מילים, אבל לצערנו זה נמנע מאיתנו, אז אנסה להציג את זה ממש בקצרה.

מיכל (מיקי) חיימוביץ': מדוע זה נמנע, צביקה?

מיכל (מיקי) חיימוביץ': למה אתם לא מראים את הסרט?

צבי האוזר: זה לא נמנע.

צבי האוזר: כל דבר שנשלח נפיץ, אבל, בבקשה, תמשיך.

מיכל (מיקי) חיימוביץ': אבל למה חברי הכנסת לא רואים את הסרטון הזה?

מיכל (מיקי) חיימוביץ': זה סרטון של שלוש דקות, מה הבעיה להראות סרט של שלוש דקות?

מיכל (מיקי) חיימוביץ': אני לא מבינה.

מיכל (מיקי) חיימוביץ': אנחנו מדברים פה על מקום שרוב האנשים שנמצאים פה לא ראו אותו מעולם, אז אני חושבת שמן הסתם היה נכון להתרשם בעיניים.

צבי האוזר: הסרט מצורף לכל חברי הוועדה.

צבי האוזר: בבקשה תמשיך.

ניר פפאי: צריך להגיד שסוד קסמו של האזור הוא גם בעוכריו, זאת העובדה שהוא אינו מוכר לרבים, כמו שציינה כרגע חברת הכנסת.

ניר פפאי: אז אגיד במילים, מדובר באמת באזור מופלא בו מסתובבים עדרים של עשרות צבאים, לפי הערכות שלנו ושל רשות הטבע והגנים נמצאים במרחב הזה כ-8% מהיקף הצבאים שנותרו בארץ.

ניר פפאי: ואני מזכיר, הצבי הישראלי הוא מין בסכנת הכחדה עולמי.

ניר פפאי: ה-8% נמצאים באזור הזה שיושפע מהתוכנית.

צבי האוזר: באותם 2,700 דונם?

ניר פפאי: באותו מרחב שיושפע, כן בהחלט.

ניר פפאי: בנוסף, יש מינים רבים נוספים, יש צבועים, שועלים, דורבנים.

ניר פפאי: זה אזור קינון ייחודי לציפורים, הבתה, השטח הטבעי שמאפשר את זה.

ניר פפאי: הוא גם אחד מאזורי הנדידה החשובים ביותר הקיימים בארץ ובכלל, וממש בימים האלו מתחילה הנדידה מאירופה לאפריקה, מיליוני ציפורים שיעברו מעל האזור הזה וגם יעצרו בו.

ניר פפאי: וכמובן שמדובר גם באזור מאוד ייחודי שבעיקר בחורף בחודשים הקרובים ובאביב פשוט יתכסה במרבדי פריחה מרהיבים, במגוון עצום של פרחים וצבעים, כלניות, נוריות, סחלבים, ועוד רבים.

ניר פפאי: שוב, התמונות רק יוכלו לתאר את זה.

ניר פפאי: דבר נוסף, מלבד היופי והאיכויות, שתיארתי בקצרה, יש לו חשיבות ברמה הארצית הגבוהה ביותר מכיוון שהוא חלק מהמסדרון האקולוגי הארצי.

ניר פפאי: אם תרצו, בשפה אחרת זה כביש 6 של בעלי החיים, עורק החיים והתנועה שלהם, וברגע שהעורק הזה ייקטע בעצם קטענו את המעבר מצפון לדרום.

ניר פפאי: איפה כל האזור המופלא הזה נמצא?

ניר פפאי: כפי שנאמר גם בהתחלה, חמש דקות מראש העין, רבע שעה מתל אביב, ממש בלב ההר.

ניר פפאי: באזור הזה המציאות מורכבת, הוא אזור שביהודה ושומרון, אבל הוא נמצא ממערב לגדר ההפרדה, ולכן גם תפקודית ציבורית וגם סביבתית הוא חלק ממחוז המרכז.

ניר פפאי: אבל התכנון והחקיקה שחלים עליו הם יהודה ושומרון, ותכף נגיע לזה.

ניר פפאי: בלב האזור הפסטורלי הזה מתוכנן אותו אזור תעשייה של כ-2,500 דונם, שלא רק יחריב את השטח עצמו, אלא כאמור יקטע את הרצף הארצי צפון-דרום, ימנע את האפשרות לבעלי החיים, של הצבאים למשל, לעבור מצפון לדרום ומדרום לצפון.

ניר פפאי: ומה האבסורד הגדול בכל הסיפור הזה?

ניר פפאי: שאזור התעשייה הזה בכלל לא נחוץ, אין בו נחיצות, ואגיד בכמה מילים למה.

ניר פפאי: סקרים של משרד הפנים, מינהל התכנון מהשנים האחרונות מראים על עודפים אדירים של אזורי תעסוקה ותעשייה באזור המרכז.

ניר פפאי: מדברים על כ-60 מיליון מטר מרובע, מדברים על עתודות של עד 2100 שיש היום באזור המרכז.

ניר פפאי: אין צורך באזורי תעשייה נוספים ברמה האסטרטגית של מדינת ישראל.

ניר פפאי: מעבר לזה, בשנתיים האחרונות מקודמת תוכנית אסטרטגית לתעסוקה על ידי מינהל התכנון במשרד הפנים, והם מייעדים לכל יהודה ושומרון – תקשיבו טוב למספרים – 840,000 מטר מרובע.

ניר פפאי: רק באזור הזה של שער שומרון מתוכננים 2 מיליון מטר מרובע.

ניר פפאי: המספרים לא מתיישבים ביחד.

ניר פפאי: ואם יש פה דאגה לתושבים, ויש דאגה לתושבים, אז בואו נבין רק את המספרים יחס תעסוקה לתושבים.

ניר פפאי: התוכניות שמקודמות היום באזור של המועצה האזורית שומרון – אני לא רוצה לבלבל במספרים, אגיד רק מס' אחד – נותנות כ-2.75 מיליון מטר מרובע, אני מוסיף את המועצות השכנות, ל-35,000 תושבים.

ניר פפאי: לשם השוואה, בנתניה, עיר של 250,000 תושבים יש פחות מ-2 מיליון מטר מרובע, וזה אבסורד.

ניר פפאי: לכן אין פה גם מקום ברמה של ההצדקה.

ניר פפאי: אז למה כן מקדמים את האזור הזה?

ניר פפאי: צריך להגיד, כי ביהודה ושומרון יותר קל לקדם תוכניות כאלו; כי במערכת התכנון ביו"ש אפשר להעביר תוכנית כזאת שלא הייתה עוברת אפילו שלב אחד במוסד התכנון בישראל; כי רק ביו"ש אפשר לכתוב בתזכיר דבר אחד, אבל בתקציר שלו לכתוב את ההפך הגמור, וחוות הדעת של הרט"ג של מחוז מרכז, לא של מי שנמצאים פה, יכולה להוכיח את זה; וכי התוכנית הזאת פשוט עוברת מתחת לרדאר.

ניר פפאי: שוב, כי האזור הזה לא מוכר וסגרנו מעגל עם פתיחת הדברים.

ניר פפאי: ולכן לסיכום הדברים, אני קורא לכם לעצור את התוכנית הקשה הזאת, הבעייתית הזאת שתגרום להרס הזה, זאת תוכנית שלא נחוצה.

ניר פפאי: ואנחנו מזמינים אתכם לסייר איתנו, ובטוחים שאחרי שתראו את הדברים בעיניים אז לא נצטרך להסביר יותר במילים והמראות יראו את שלהם.

ניר פפאי: תודה.

צבי האוזר: תודה רבה, ניר.

צבי האוזר: יוסי ארן נמצא איתנו?

יוסי ארן: שלום.

יוסי ארן: אני גר בראש העין, לצידי אבי צודקביץ ידידי.

יוסי ארן: אנחנו ממקימי מטה המאבק להצלת נחל רבה.

יוסי ארן: התחלנו בעבודה שלנו לפני כחמישה חודשים.

יוסי ארן: גילינו במקרה שמקודמות תוכניות פיתוח הנחל הזה, נחל שאני וידידי פה מטיילים בו שנים רבות.

יוסי ארן: כמו שכבוד יושב-ראש הוועדה ציין, את רוב התמונות שנתונות בידיכם אנחנו צילמנו, והעברנו אותם.

יוסי ארן: אנחנו מצלמים באופן יומיומי.

יוסי ארן: אנחנו מטיילים שם, עורכים סיורים לקהל הרחב.

יוסי ארן: בעצם כמו שכולם אמרו, זה אזור מאוד מאוד מאוד מיוחד, מאוד מאוד ייחודי, מאוד ערכי, קרוב מאוד למרכז כמו שצוין.

יוסי ארן: ובעצם אחד הדברים שגם מאוד כואבים לנו זה שיש תחושה שהתכנון נעשה בצורה לא חכמה ולא מחושבת.

יוסי ארן: אני סתם מציין לדוגמה שבאזור הזה קיימת מחצבה מאוד מאוד גדולה בתוך מרחב נחל רבה שעומדת לסיים את חייה בסוף השנה, כרגע יש איזושהי תוכנית שביקשו הרחבה שלה.

יוסי ארן: ולעומת זאת, 200 או 300 מטר צפונית אליה הפקידו ואישרו אזור בית עלמין של מועצה אזורית שומרון והמינהל האזרחי.

יוסי ארן: כאשר אם היו עושים תחשיב נכון היו יכולים לבנות את בית העלמין בתוך המחצבה.

יוסי ארן: הבאתי את זה כדוגמה רק כדי לציין שבעצם כל התכנון של התוכנית הזאת נעשה בלי להתייחס לחשיבות של המקום באופן סביבתי.

יוסי ארן: אנחנו לא מתנגדים לפיתוח של האזור או לבנייה.

יוסי ארן: אנחנו חושבים שאפשר לפתח את האזור, אפשר להכניס את כל התוכניות שרוצים לעשות, גם בתי עלמין, גם אזורי תעשייה, וגם לשמור בשלמותו על המסדרון האקולוגי ועל הטבע שקיים שם אם עושים את התוכנית באופן מחושב ונכון.

צבי האוזר: אתה יכול, ברשותך, פשוט אנחנו מוגבלים בזמן, למקד בדיוק בהערה הזאת, שהיא חשובה, איך אתה חושב שנכון היה לתכנן את הדברים או לבצע אותם.

יוסי ארן: אומר סתם לדוגמה רעיון שאנחנו בודקים בחודש האחרון.

יוסי ארן: אני אזרח, אני לא מתכנן, אני לא איש מקצוע.

יוסי ארן: במקצועי אני בכלל ביולוג.

יוסי ארן: אני מסתכל על התוכניות באזור – יש את אזור בית העלמין שצמוד לגדר, 30,000 מקומות – שהוצג בעצם בתחילת השנה, וק"מ משם מזרחה יש תוכניות מאושרות עוד משנות התשעים לבית העלמין ל-150,000 קברים.

יוסי ארן: אז מה ההיגיון בעצם לבנות בתי עלמין במרחק של פחות מק"מ אחד מהשני?

יוסי ארן: למשל, העליתי רעיון בזמן האחרון שאפשר להכניס את כל בית העלמין לבית עלמין אזורי ענק בתוך המחצבה שבכל מקרה עומדת לסיים את חייה.

יוסי ארן: היא פצע פתוח בתוך האזור הזה.

יוסי ארן: זאת סתם דוגמה.

יוסי ארן: יש עוד חלופה שהכנו אנחנו התושבים אוהבי הטבע – אנחנו לא משויכים לשום אגף פוליטי, כמו שציינתם בהתחלה, יש לנו חבר במטה שגר באורנית, ויש לנו חברים מתל אביב ומראש העין, יש לנו הרבה מאוד תומכים גם באלקנה וגם באורנית – ובעצם אנחנו אומרים שאין שום סיבה להרוס את השטח הזה אם אפשר לשבת יחד ולבנות חלופות שיהיו מקובלות על כל הצדדים.

יוסי ארן: אנחנו רוצים להציל את המסדרון האקולוגי, אנחנו לא מתנגדים לבנייה.

יוסי ארן: אנחנו פשוט רוצים להציל את הטבע הנפלא הזה שקיים שם.

יוסי ארן: אם יורשה לי, תוך כדי שאני מדבר אציג את התמונות של האזור, אתם רואים?

צבי האוזר: כן, אבל קצר.

עופר כסיף: רצינו לראות תמונות.

יוסי ארן: זה תוך כדי שאני מדבר.

יוסי ארן: מה שאנחנו אומרים זה שאין שום סיבה לפתח את האזור הזה בלי להראות איזשהו תחשיב קצר ולהגן על האזור הזה.

יוסי ארן: כל התמונות שאתם רואים פה צולמו בחורף האחרון ובקיץ.

יוסי ארן: זה אזור מופלא.

יוסי ארן: כל מי שמגיע לאזור הזה פשוט נדהם מהיופי שקיים באזור במרחק כל כך קצר מתל אביב.

יוסי ארן: אין שום סיבה להרוס אותו.

יוסי ארן: יש אפשרות לשבת יחד ולחשוב איך אנחנו מפתחים את האזור הזה לשביעות רצון כל הצדדים.

יוסי ארן: אנחנו מבינים שיש צרכים גם לאלקנה, גם לאורנית, ופשוט אין שום סיבה שלא נוכל לפתח יחד את האזור הזה ונוכל לשמור עליו.

יוסי ארן: אתם יכולים לראות את התמונות האלה צולמו בנחל רבה על ידי ידידי אבי צודקביץ שעומד פה לידי, צלם מוערך.

יוסי ארן: יש לנו קבוצת פייסבוק מאוד מאוד גדולה של כמעט 1,000 תומכים.

צבי האוזר: תודה רבה.

צבי האוזר: כמה זמן נסיעה מתל אביב?

מיכל (מיקי) חיימוביץ': 20 דקות בבוקר.

יוסי ארן: 22 דקות.

צבי האוזר: אגב, דיון על טבע, מסדרון אקולוגי, תעסוקה, זה נותן לנו גם פרספקטיבה על כל הנושא של הסכסוך, 22 דקות מתל אביב, השאלה מי ישלוט שם?

צבי האוזר: איך ישלטו שם?

צבי האוזר: איך ינהלו את העניינים?

מיכל (מיקי) חיימוביץ': נראה לי שהכי טוב שהצבאים ישלטו שם.

צבי האוזר: הקרבה הזאת באמת די מדהימה.

צבי האוזר: כמה זה מראש העין כשאתם יוצאים שם לטיולים?

עופר כסיף: חמש דקות.

מיכל (מיקי) חיימוביץ': חמש דקות.

יוסי ארן: לוקח לי חמש דקות.

צבי האוזר: חמש דקות מראש העין.

צבי האוזר: אני בא.

צבי האוזר: תודה רבה.

יוסי ארן: תודה לכם.

אבי צודקביץ: תודה לכם.

צבי האוזר: אני ממליץ גם לחבריי לראות את הסרט, לא רק את התמונות.

צבי האוזר: אני ראיתי.

שמואל לטקו: אתה רוצה לראות עכשיו?

שרה צוובנר: יש לנו את הסרט, אם רוצים אפשר להראות.

צבי האוזר: לא, אין לנו זמן.

צבי האוזר: תראו, רבותיי, זה נורא יפה, אבל יש לנו 33 דקות לדיון הזה.

עופר כסיף: הסרטון הזה שלוש דקות.

צבי האוזר: אבל בסוף אנחנו צריכים לשמוע את משרד הביטחון, המשרד להגנת הסביבה.

צבי האוזר: אם יישאר לנו בסוף זמן אז אולי נקנח בסרט, ואם לא, אנשים יראו אותו בעצמם.

צבי האוזר: אני מבקש את בני אלבז, קמ"ט איכות הסביבה, או שאולי נתחיל דווקא עם מי שעושה את התוכנית.

שמואל לטקו: הוא האיש הכי חשוב פה בעניין הזה, בני.

צבי האוזר: מישהו רוצה להציג מה יהיה כאן ברמת התוכנית?

מלי מאירי: אנחנו יכולים להציג את מה שיהיה ברמת התוכנית, לשכת התכנון, נטליה פה איתנו.

צבי האוזר: כי איכות הסביבה היא השלכה לעצם הפעולה עצמה.

צבי האוזר: הייתי רוצה להבין במה דברים אמורים, לא בטוח שכולם קראו את החומר ויודעים במה מדובר.

צבי האוזר: בבקשה, נטליה אברבוך.

נטליה אברבוך: אני אדריכלית שמטפלת בקידום סטטוטורי של תוכניות באיו"ש כמה שנים.

נטליה אברבוך: כמה דברים חשובים לפני שאני מציגה את התוכנית.

נטליה אברבוך: קודם כול התוכנית מקודמת על ידי רמ"י לפי שלבים שקבועים בחוק.

נטליה אברבוך: לרמ"י, בגלל רגישות האזור ובגלל ההיקף של הבנייה המתוכננת, יש צוות מאוד מאוד רציני של יועצים.

נטליה אברבוך: ההתייחסות לאזור האקולוגי, למסדרון האקולוגי ידוע ומטופל מתחילת הדרך.

נטליה אברבוך: לצורך זה יש משרד שלם ואקולוג שאחראי על ההכנה של התסקיר האקולוגי.

נטליה אברבוך: להבנתי, כאשר מדובר על טענות בתחום מקצוע מסוים אז חשוב מאוד שהציבור הרחב משתתף בתהליך קידום התוכנית, למה?

נטליה אברבוך: כי זה גיבוי למתכננים שלא שכחנו משהו בדרך.

נטליה אברבוך: הם מעלים את הבעיות, אבל את התשובות לבעיות צריכים לתת אנשי מקצוע.

נטליה אברבוך: זה טוב שהתושבים מציגים תמונות של האזור, זה מקום מאוד יפה.

נטליה אברבוך: כל מתכנן שהיה שותף לתכנון פה במקום היה לא פעם ולא פעמיים בסיור, וניתנה התייחסות מאוד מפורטת לכל ההיבטים האקולוגיים והסביבתיים במקום.

מיכל (מיקי) חיימוביץ': שתראה.

נטליה אברבוך: אפשר לדבר פה על שני מסדרונות אקולוגיים בדרום ובצפון.

צבי האוזר: לפני שאנחנו נכנסים להיבטים האקולוגיים אני רוצה להבין קודם כול בבסיס, מדובר באזור תעשייה שנבנה, מישהו יכול להגיד מה היקף פוטנציאל המועסקים שם?

צבי האוזר: למה מיועד אותו אזור?

צבי האוזר: מה היקף הפוטנציאל המועסקים הפלסטינים באזור?

צבי האוזר: אני מבין שההצעה לסדר היא ספציפית לעניין האקולוגיה, אבל אנחנו צריכים לדון באקולוגיה בקונטקסט הכולל.

שרן השכל: יושב-ראש הוועדה, אני חושבת שראש המועצה יוכל גם לתת לנו סקירה טובה בעניין הזה, יש שם שני אזורי תעשייה שכבר קיימים.

צבי האוזר: ראש המועצה או אולי מישהו מהמינהל.

יאיר גולן: צריך לזכור שזה לא רחוק מאזור התעשייה ברקן.

יאיר גולן: יש שם שני אזורי תעשייה - - -

צבי האוזר: רגע, חבר הכנסת גולן, נשמע את הדברים.

צבי האוזר: קודם כול מדובר על זה, לא על מה שיש שם.

מיכל (מיקי) חיימוביץ': אבל השאלה אם צריך את זה כשיש שניים אחרים, זאת השאלה.

צבי האוזר: אנחנו צריכים קודם כול להבין את זה.

שרן השכל: נכון.

שרן השכל: אז בואו נעלה את ראש המועצה ונבדוק מה התפיסה של אזור התעשייה הקיים.

עופר כסיף: אבל, צבי, מה שאמרת בצדק לגבי התמונה הכללית - - -

צבי האוזר: אני מסכים איתך, אבל קודם כול בוא נדבר על אזור התעשייה שבגינו יש טענה שיש פגיעה בהקשר האקולוגי.

צבי האוזר: אנחנו דנים בפגיעה האקולוגית, זה מרכז הדיון, אבל צריך להבין על מה מדובר.

צבי האוזר: הרי לא מדובר פה באנשים שבאו והחליטו לעשות פגיעה אקולוגית לשם פגיעה אקולוגית, יש פה איזושהי מטרה אנושית שבגינה ניתנת הטענה שיש פגיעה עקיפה אגבית אקולוגית.

צבי האוזר: מהי הפעולה המהותית של העניין?

מיכל (מיקי) חיימוביץ': במצגת של החברה של הגנת יש בדיוק את התמונות של - - -

צבי האוזר: המצגת של החברה להגנת הטבע כבודה במקומה מונח.

צבי האוזר: אני מבקש מהרשויות, אולי מראש המועצה או ממי שאחראי, בבקשה, או מלי.

צבי האוזר: בבקשה.

מיכל (מיקי) חיימוביץ': שיסבירו איך המסדרון האקולוגי יישאר פתוח, אני רוצה לראות.

יוסי דגן: אני חושב שכדאי לתת לאנשי המינהל האזרחי שאמונים על התכנון להציג את הדברים שלהם ואחרי זה אני אתייחס.

יוסי דגן: כמובן שהרבה דברים שרצינו המינהל לא אישר בתכנון כי הם עשו את כל האיזונים, אבל אני מציע פשוט שיציגו את הדברים מסודר.

צבי האוזר: בזום יש לנו הרבה אנשים, לא להתפרץ.

צבי האוזר: בבקשה, מלי, רת"ח תשתית.

מלי מאירי: שלום לכולם.

מלי מאירי: התוכנית כוללת כמה וכמה שימושים, גם מוסדות ציבור, גם שטחים לטובת תעסוקה, תעשייה קלה, מלאכה, תיירות, תחבורה, אמור להיות שם איזשהו מסוף תחבורתי.

מלי מאירי: מס' הפועלים הפוטנציאלי, הפלסטינים שעתידים לעבוד באזור התעשייה הזה עד שנת 2040, עומד על בערך 35,000 איש.

מלי מאירי: מעבר לזה, בגלל שכל התכנון התמקד ולקח בחשבון את כל הנושא של המסדרון האקולוגי הבנייה אמורה להתבצע בגבעות, וכל הערוצים באמצע התוכנית, אם יש לכם את זה מולכם, אתם יכולים לראות שבאמצע הכול שטחים ירוקים.

מלי מאירי: אז בהקשר הזה לקחו את כל הדברים האלה בחשבון, ולא הכול מדובר על תעשייה.

מיכל (מיקי) חיימוביץ': אתם פשוט לא מבינים מה זה מסדרון אקולוגי.

מיכל (מיקי) חיימוביץ': פשוט לא מבינים.

מיכל (מיקי) חיימוביץ': נראה לכם שהצבאים יפסעו בין המבנים?

מיכל (מיקי) חיימוביץ': ממש.

צבי האוזר: מדברים איתנו פה על אזור תעשייה, אם אני רוצה לחדד, עם שימוש, נגדיר את זה מעורב, יחסית אין הרבה דוגמאות כאלה.

צבי האוזר: אני מניח שגם במינהל האזרחי בהסתכלותו הכוללת הוא מחויב לפתח את האזור לטובת תושבי האזור, זה כחלק מהתפיסה הבסיסית של תפקידו של המינהל.

צבי האוזר: ובעצם את אומרת שיש כאן

צבי האוזר: החלטה לקדם אזור תעשייה שהוא חלק מהתפתחות וקדמה כלליים, והוא אמור לשרת את האזור לרבות צפי שלכם של כ-35,000 מועסקים פלסטינים.

מיכל (מיקי) חיימוביץ': הוא אמור בעיקר לשרת את הארנונה של היישובים מסביב.

צבי האוזר: אני מניח שיהיו שם אנשים שיעבדו.

קריאות: - - -

צבי האוזר: נכון, ישנן טענות, ואני רוצה להדגיש את התמונה הכוללת.

צבי האוזר: כמו שאמרתי, אין פה איזו כוונה זדונית של המינהל לפגוע בטבע, יש פה כוונה בסיסית שאומרת: אנחנו מחויבים לפתח אזור בפרט לטובת תושביו.

צבי האוזר: וכל עוד השטח חמש דקות מראש העין, 22 דקות מתל אביב, נמצא תחת ניהולו של המינהל האזרחי – על זה יש את הוויכוח הגדול ב-50 ומשהו שנים האחרונות, עד מתי האזורים האלה ינוהלו במתכונת הזאת – אבל בהינתן שזה המצב ואתם מופקדים על העניין, אתם מפתחים אזור תעשייה בראייה פוטנציאלית של 35,000, שזה בסך הכול היקף די גדול.

צבי האוזר: אני מניח שאתם מנצלים את העובדה שהאזור הזה הוא באמת בסמוך לגדר ומאפשר את אותו אזור תעשייה משותף.

צבי האוזר: ואנחנו מתמודדים מול טענה שהמטרה הזאת נבחרה דווקא באזור הזה שהוא פרוזדור אקולוגי.

צבי האוזר: אמרת פה בקצרה שהתכנון מנקודת מבטכם מתחשב בנתון הזה, והבנייה היא על הגבעות ולא בעמק.

צבי האוזר: שמענו ברמת המתנגדים.

צבי האוזר: אומר עופר כסיף, שהוא יוזם הדיון, רבותיי, ככה לא עושים את זה, ואין בדבר משום מתן מענה לאותו צורך אקולוגי.

צבי האוזר: כאשר שמענו כאן את עמדת החברה להגנת הטבע ושמענו שמצטרפים או מפרטים את הדברים, וגם את אותו ועד פעולה מצילים את נחל רבה.

צבי האוזר: אז אלו הדברים.

צבי האוזר: נטליה, האם יש לך בקונטקסט הזה כפי שהצגתי אותו עוד להוסיף לנו?

נטליה אברבוך: לפני שמתחילים לקדם תוכנית, לפני שאני מאשרת להגיש תוכנית בכלל לצורך קידום סטטוטורי אנחנו מבקשים להכין לנו חוברת מאוד רצינית, לבצע עבודה מאוד רצינית, ולהוכיח לנו שיש צורך באזור תעסוקה בהיקף מסוים ובמקום מסוים.

נטליה אברבוך: רק אחרי שרמ"י עשו עבודה מאוד יסודית והכינו לנו את הדבר הזה אישרנו להתחיל את העבודה בתכנון עצמו.

צבי האוזר: זאת אומרת שמנקודת המבט של הגורמים המוסמכים יש צורך באזור התעשייה הזה, יש צורך לתת מענה לדרישות של גידול באוכלוסייה, אני מניח שזה גם יהודית, גם ערבית, ויש צורך לתת מקומות עבודה או פתרונות תעסוקתיים ופיתוח.

צבי האוזר: אגב, גם ארנונה, העירו פה הערה, נקבעת על פי חוק.

צבי האוזר: יש לנו גם פה את בני אלבז, קמ"ט איכות הסביבה ביהודה ושומרון?

מיכל (מיקי) חיימוביץ': יש מישהו מרמ"י?

מירי פרנקל-שור: יש מישהו ממינהל מקרקעי ישראל?

צבי האוזר: אשמח אם אפשר ליצור עם בני קשר.

צבי האוזר: יש לנו נציגים של המשרד להגנת הסביבה, לב סטרנין, מתכנן יהודה ושומרון; אילה גלדמן, ראש אגף תכנון; אדריכל יהודה אלקלעי, מהנדס מועצה אזורית שומרון; יוסי דגן, ראש מועצה אזורית שומרון איתנו?

שמואל לטקו: מישהו מהמשרד להגנת הסביבה?

שרה צוובנר: מהמועצות המקומיות רוצים לדבר.

מיכל (מיקי) חיימוביץ': צביקה, הייתי שמחה לדעת מהגברות שדיברו מקודם, נטליה, אם הנושא הזה מתואם עם מינהל התכנון הארצי שלנו, עם מחוז מרכז.

עופר כסיף: כמו שאמרתי קודם, זה בעצם ביוזמה ובניהול של מועצת התכנון העליונה, שזה בנפרד.

צבי האוזר: עלית בדיוק על השאלה למה יש פה שאלה של החלת החוק, את יודעת.

מיכל (מיקי) חיימוביץ': כי זה לא.

מיכל (מיקי) חיימוביץ': זה לא.

צבי האוזר: כי החוק לא חל חמש דקות מראש העין והמערכות משולבות, וזה אחד הדברים שאומרים: תראו, לעיתים יש אזור בתפיסה זמנית, שלוש שנים, חמש שנים.

צבי האוזר: כשמחזיקים את האזור 50 ומשהו שנה אנחנו מתמודדים עם סיטואציות כאלה שאין להן היגיון אקולוגי, תרבותי, גיאוגרפי ואחרים, ולכן הדיון כאן הוא לא הדיון המדיני.

מיכל (מיקי) חיימוביץ': ממש לא.

צבי האוזר: אבל אם חושבים שאזור כזה יכול לעבוד עם סטנדרטים שונים כפולים של תכנון, מסתכלים על קונטקסט של מים, של איכות סביבה, של איכות אוויר, של תחבורה, של תעבורה, ברור שמדובר באזורים משולבים, באזורים אחודים שקו הגבול, קו שביתת הנשק איננו משקף את רקמת החיים.

שרן השכל: נוכל לפתור את זה בקלות אם נחיל את החוק הישראלי ביהודה ושומרון.

צבי האוזר: בהחלת החוק מינהל התכנון יעבור לאזור מרכז, ברור שאם זה חמש דקות מכפר סבא.

עופר כסיף: אני דווקא בעד שיתוף פעולה ישראלי פלסטיני בשתי מדינות עצמאיות, זה הרבה יותר טוב.

צבי האוזר: זאת גם אופציה.

צבי האוזר: אבל אתה יודע, אנחנו מסתכלים סביבנו, שיתוף פעולה בין אזורי במזרח התיכון הוא מרתק.

קריאה: באזור הזה שצמוד לראש העין הוא אישור פלסטיני.

צבי האוזר: אנחנו גולשים, ואני אחראי לגלישה פה של הנושא.

צבי האוזר: בבקשה, יוסי דגן.

יוסי דגן: בוקר טוב.

יוסי דגן: תודה רבה לך, אדוני היושב-ראש, תודה רבה לכולם.

יוסי דגן: מס' נתונים, ולפני אזור התעשייה אני אגיד משפט כללי.

יוסי דגן: הטענה שניסו כאן לרמוז שכאילו המינהל האזרחי פחות מקשה במקומות אחרים לא רק שאין לה שחר, אומרים אותה אנשים שמתעסקים בזה, סליחה, בכל הכבוד, היא קצת לא כל כך בתום לב, מכיוון חלק מחברי הכנסת שנמצאים כאן מכירים כל כך הרבה תלונות שיש לכל מיני ארגונים, כמו רגבים ואחרים.

יוסי דגן: אנחנו עובדים מול המינהל האזרחי, אנחנו לא מקבלים הנחה בשום דבר.

יוסי דגן: אני חושב שהם אנשים הגונים.

יוסי דגן: אני לא בא להגיד שיש להם חלילה נטייה נגדנו, פוליטית או משהו כזה כמו שאחרים אומרים.

יוסי דגן: אני חושב שהם הגונים ואנשים ראויים וטובים ומקצועיים מאוד.

יוסי דגן: להגיד שהם נותנים הנחות זה לא נכון.

יוסי דגן: בכל תהליך שאנחנו עושים לשכונת מגורים, לאזורי תעשייה, לכל מתחם, מבקשים מאיתנו מסקר צבים ועד אין ספור דברים.

יוסי דגן: לא שמעתי חלק מהאנשים שדיברו כאן, ואשמח לשמוע אם הם באמת יצטרפו לבג"ץ של רגבים, על מרחק ממש של מאות מטרים אולי ק"מ משם, אזור התעשייה הלא חוקי הגדול ביותר בישראל של כפר קאסם, שהיא אחת המתנגדות מאחור הקלעים ואחת המחוללות של כמה דיונים, ביניהם הדיון הזה, שלא אוכפת 3,000 דונם - - -

עופר כסיף: זה פשוט לא רלוונטי לדיון.

צבי האוזר: יוסי, זה לא רלוונטי לדיון.

יוסי דגן: רגע, ברשותכם.

יוסי דגן: אני סבור שזה רלוונטי, אגיד את זה בחצי משפט ואעבור לעניין, ברשותך, חשוב לי לומר את זה.

יוסי דגן: יש שם אזור תעשייה שיושב על אותו אזור אקולוגי, יש שם 3,000 דונם של בנייה פרועה לא חוקית של פחונים ומפעלים, ואני לא שומע את הצעקה הזו.

יוסי דגן: בצד השני מכיוון מזרח יש את המחצבות של ג'מעין, מאות דונמים שזה קטסטרופה ופיגוע סביבתי אדיר, ואני לא שומע ארגונים מסוימים שמגיעים.

יוסי דגן: רק הייתי חייב להגיד את זה.

עופר כסיף: מה הקשר?

צבי האוזר: חברת הכנסת חיימוביץ' יושבת איתנו, אני מציע לעשות דיון, זה כבר לא אצלנו בוועדת החוץ והביטחון – אזור התעשייה כפר קאסם ופגיעתו במסדרון אקולוגי.

מיכל (מיקי) חיימוביץ': אני אשמח לעשות, אין לי שום בעיה.

צבי האוזר: דומה, אבל יכול להיות ששווה – יש פה חברי כנסת אחרים – ליזום דיון בנושא.

מיכל (מיקי) חיימוביץ': יש לי הרבה בעיות עם - - -

יוסי דגן: נכון, או לחילופין בג'מעין, שזה כן בשומרון - - -

צבי האוזר: אני בטוח שחבר הכנסת כסיף יצטרף לדיון גם בנושא הזה, שהאקולוגיה כמו שאמרתי - - -

עופר כסיף: אני גם בעד סביבה נקייה, ויש לי כל מיני הגדרות של סביבה נקייה.

צבי האוזר: אבל אני מבקש להתמקד בנושא שלנו.

יוסי דגן: בסדר גמור.

יוסי דגן: אגב, על אזור תעשייה ג'מעין אשמח לקיים דיון אצלכם, כי אצלנו בשומרון ממש עשר דקות נסיעה משם יש מאות דונם של עבריינות בוטה, של פיגוע סביבתי, בלי סקר צבים, בלי תכנונים של המינהל האזרחי, הם פשוט מצפצפים על כולם ואין פוצה פה ומצפצף.

יוסי דגן: את זה הייתי חייב לומר כהערה.

יוסי דגן: אזור התעשייה שער השומרון נחל רבה מקודם מזה שנים רבות, עשרות שנים, בערך 25 שנה עובדים עליו בשיתוף פעולה – המועצות האזוריות, מועצה אזורית שומרון, מועצה מקומית אורנית ומועצה מקומית אלקנה.

יוסי דגן: אזור התעשייה הזה אמור לתת מענה – אמרו פה המון המון נתונים שאינם מדויקים, אני מניח שבאמת בתום לב מתוך רצון טוב לעזור, אבל עם פחות הבנה של השטח.

יוסי דגן: לדוגמה, אנחנו 50,000 תושבים במועצה, לא 35,000, בכל המרחב שלנו יש בערך 170,000 אזרחים של מדינת ישראל ועוד רבים כמובן ערבים שגרים באזור.

יוסי דגן: אתייחס אליהם בעוד שני משפטים כי זה נותן מענה מצוין כמובן גם להם, כמו בכל אזורי התעשייה הישראלים ביהודה ושומרון שמהווים מודל ואי של דו-קיום בכל מרחב המזרח התיכון.

יוסי דגן: אזור התעסוקה הזה, בשונה ממה שנטען, הוא ממש לא נועד להעביר רק ארנונה, כי בתכנון מראש לבקשתנו מול המינהל האזרחי שאמון על התכנון, יש שם בכל הסיפור הזה נטו בערך 800 דונם של תעשייה.

יוסי דגן: יש שם כמה מאות דונם של מוסדות חינוך, מרכזי שירותים, כל מיני דברים של תחבורה, דברים אזוריים, כך שממש לא חיפשנו למקסם ארנונה, למרות שזאת לא בושה למקסם ארנונה, אנחנו צריכים את זה, אבל זה ממש לא נכון.

יוסי דגן: פשוט לא נכון.

יוסי דגן: לגבי מה שנאמר כאן על איכות הסביבה.

יוסי דגן: הנושא הזה בעצם מלווה את זה בכל השנים הארוכות של התכנון, המינהל האזרחי לא עשה לנו שום הנחה וגם לעצמו – היו שם סיורים, כולל עם נציגים ירוקים של אנשי המינהל האזרחי, כולל איתנו.

עופר כסיף: צבי, כל מה שהוא אומר עם כל הכבוד לא רלוונטי לדיון.

יוסי דגן: חשוב לי להדגיש נקודה שהיא, במחילה, מרגיזה אותי גם כאזרח המדינה – גם אני אזרח, אני לא רק ראש מועצה – כל מי שמכיר קצת את האזור במסדרון, שהוא באמת מסדרון יפה וחשוב למדינת ישראל וחשוב לעם ישראל ולכל בן תרבות, יודע שהנזק המרכזי שהיה בשנים האחרונות למסדרון הזה והוא כבר קיים זה קודם כול גדר ההפרדה.

יוסי דגן: ושתיים, ב-2018 התקבלה תוכנית ענקית להרחבה של כפר קאסם עד צמוד לאורנית, וכל בעל מקצוע סביר שכשיקרא את זה מבין שהתוכנית הזו עם גדר ההפרדה זה מה שפוגע במסדרון האקולוגי, ואין פוצה פה ומצפצף על ההרחבה של כפר קאסם שבאמת פוצעת והורסת את המסדרון הזה.

עופר כסיף: זה פשוט, עוד פעם, הוא לא אומר שום דבר שרלוונטי לדיון.

יוסי דגן: לעומת זאת, אצלנו אזור התעשייה כל כך גדול בשטח אבל הוא רק 800 דונם.

יוסי דגן: למה הוא 800 דונם?

יוסי דגן: כי המתכננים גם של המינהל האזרחי יחד עם רמ"י שעבדו על זה וכל הזרועות האמונות במדינת ישראל יחד איתנו הרשויות ובהסכמתנו המלאה, לא צייצנו על זה, הורדנו המון המון שטחים, אולי פי שלושה-ארבעה שהיינו יכולים, כי כל אזור התעשייה הזה בנוי בראשי הגבעות, בראשי ההרים.

יוסי דגן: זה שטח הררי מבחינה טופוגרפית, ולמטה על כל השטח התחתון, התחתי, שבעצם הוא האזור שבין הגבעות, לא אמור להיבנות כלום.

יוסי דגן: זה מייקר את הפיתוח, מייקר את הבנייה, זה מוריד לנו מאות אחוזים בארנונה שהיינו יכולים לקבל, וגם בחינוך ותעסוקה ובשירותים שהיה אפשר לעשות שם.

יוסי דגן: ואנחנו באהבה גדולה – אנשי המינהל האזרחי שכאן, גם מלי וגם נטליה ובני אלבז יכולים להעיד שאנחנו מעולם, לא אני כראש מועצה אזורית שומרון, לא אסף חברי ראש מועצה מקומית אלקנה, ולא ניר ראש מועצה מקומית אורנית, לא ניסינו לתחמן ולא ניסינו ל-.

יוסי דגן: אכפת לנו מאיכות הסביבה לפחות כמו שלאנשים החשובים שדיברו כאן לפניי.

יוסי דגן: זה הדבר השני.

עופר כסיף: זה לא קשור לדיון בכלל.

עופר כסיף: מה הקשר?

יוסי דגן: הדבר השלישי, צריך להבין שיש מצוקה אדירה של תעסוקה במרחב אצלנו.

יוסי דגן: איך אני יודע את זה?

יוסי דגן: משתי סיבות.

יוסי דגן: סיבה אחת היא שיש אצלי באזור התעשייה ברקן, שזה רבע שעה-20 דקות נסיעה משם, שתבינו, זה לא איזה אזור תעשייה קטן, זה למעלה מ-800 עובדים עם כ-170 מפעלים, יש לי ביקוש של למעלה מ-30 מפעלים כרגע ממתינים בתור להיקלט ואין להם מקום.

יוסי דגן: כל שבוע מגיעים אלינו פניות של אנשים, תעשו לנו טובה, תמצאו לנו, ואנחנו אומרים: חכו, עוד מעט יהיו עוד אזורי תעשייה, חכו, חכו.

יוסי דגן: ותדעו שיש חלק מהמפעלים שחיכו לאורך השנים מכל מיני סיבות של ויכוחים תכנוניים על אחוזים או דברים כאלה באזור התעשייה, אני יודע על כמה מפעלים שעברו למזרח הרחוק, אני יודע את זה בוודאות.

יוסי דגן: כך שלהגיד שאין צורך זה לא נכון.

יוסי דגן: אפשר להגיד הכול, בסוף לשולחן שלי כראש המועצה הדברים מגיעים.

יוסי דגן: בפועל יש ביקוש עצום ויש חוסר עצום.

מיכל (מיקי) חיימוביץ': איזה ראש מועצה הוא?

יוסי דגן: צריך להבין שבכל הדיבורים היפים על שלום ועל דו-קיום בסוף המקום היחיד במזרח התיכון שיהודים וערבים, ואפשר להגיד על זה מה שרוצים, נפגשים, עובדים ליד אותה מכונה.

עופר כסיף: אבל, נו, באמת, צבי, זה לא יכול להיות הנאום הפוליטי הזה שלא קשור לכלום.

יוסי דגן: אתה יכול לראות את מי שמגיע לאזור התעשייה ברקן, אדוני היושב-ראש, ואני גם מזמין את הוועדה הנכבדה לבוא לבקר אצלנו, יכול לראות ערבי שגר בדיר איסתיא, שיש מתחתיו ערבים ויהודים שגרים אצלנו בשומרון או במרכז הארץ, שמגיעים לעבוד או יהודי שגר בשומרון או במרכז הארץ ויש תחתיו יהודים וערבים ביחד - -

עופר כסיף: כן, כן, גם בארצות הברית בתקופת העבדות שחורים ולבנים גרו ביחד, בסדר, הבנו.

מיכל (מיקי) חיימוביץ': אני יכולה לשאול אותו שאלה?

יוסי דגן: - - שמקבלים אותה משכורת לפי כל הכללים.

יוסי דגן: וחוץ מפיגוע אחד נוראי שהיה והייתי שם שנהרגו קים וזיו, השם ייקום דמם, על ידי מחבל נאלח.

צבי האוזר: לסיכום, דגן.

יוסי דגן: זה אי של שלום.

יוסי דגן: הדבר הזה, ובזה אני מסיים, נותן מענה לא רק לנו, הוא נותן מענה של תעסוקה גם ליהודים, גם לתושבי הרשות הפלסטינית, וגם ללא יהודים שהם אזרחי מדינת ישראל, גם לתושבי הרשות הפלסטינית שגרים באזור ומתפרנסים.

יוסי דגן: זה מתוכנן מראש בצורה כזו.

יוסי דגן: אני מסכם את הדברים שלי.

יוסי דגן: בוודאי שזה אזור תעשייה חשוב, יש צורך ענק ויש כמו שאמרתי ביקוש ותור ענק להיקלט ואין מקום, מפעלים הולכים לחו"ל, הם לא הולכים לנגב, הם הולכים למזרח הרחוק, דבר ראשון.

עופר כסיף: אדוני היושב-ראש, הוא מדבר כמה זמן לא לעניין.

קריאות: - - -

צבי האוזר: חברים.

עופר כסיף: זה לא רלוונטי לדיון.

צבי האוזר: חברי הכנסת, עם כל הכבוד, חבר הכנסת כסיף.

מיכל (מיקי) חיימוביץ': מה עם פניות אחרות שיש?

עופר כסיף: הוא יכול לדבר מה שהוא רוצה שיהיה קשור לדיון.

צבי האוזר: חבר הכנסת כסיף, אנחנו מדברים בדיון שמשלב עניינים אקולוגיים ועניינים אנושיים.

עופר כסיף: לא, זה לא הדיון.

צבי האוזר: אנחנו מדברים על הדאגה לבעלי כנף, לבעלי חיים, לצומח, לחי ולסוגיו, וגם לבני אנוש.

צבי האוזר: יוסי דגן ראש המועצה האזורית - -

עופר כסיף: לא, תסלח לי, מה שאתה אומר לא נכון.

צבי האוזר: - - שבתחום האזור המוניציפלי של האזור הזה גם הדבר - - -

קריאות: - - -

צבי האוזר: יוסי, אני מבקש ממך משפט סיכום, ונמשיך.

עופר כסיף: אדוני, זה לא הנושא.

עופר כסיף: הנושא הוא הצלה אקולוגית על הבסיס של מה שאמרתי קודם, הוא לא מדבר על זה.

צבי האוזר: כמו שאמרתי, הצלה אקולוגית היא בקונטקסט של מה פוגע באותה איכות אקולוגית.

מיכל (מיקי) חיימוביץ': אבל מה שהוא אומר פה לא מציל את המסדרון, אתם צריכים להבין את זה.

מיכל (מיקי) חיימוביץ': יש פה אי הבנה של נושאים סביבתיים.

מיכל (מיקי) חיימוביץ': וזה שבונים על הגבעות זה לא פותר את סוגיית המסדרון.

מיכל (מיקי) חיימוביץ': ברגע שהוא בונה שם הוא מפר את כל האזור הזה, אף צבי לא יישאר שם, על מה הוא מדבר?

יוסי דגן: סליחה, אשמח לסיים, אדוני היושב-ראש.

קריאות: - - -

עופר כסיף: זה עיוות וסילוף של - - -

צבי האוזר: חבר הכנסת כסיף, שמענו את דבריך בניחותא.

מיכל (מיקי) חיימוביץ': מדהים אותי שהאהבה של מדינת ישראל נגמרת לכם בקטע הזה, ואני פשוט לא מבינה את זה.

צבי האוזר: חברת הכנסת יחימוביץ', אני מבקש, אני מבין, הדברים חשובים, אני מבקש ממך לתת לו לסיים.

צבי האוזר: בבקשה, משפט סיום.

יוסי דגן: בכל הכבוד, אני מבקש מחברת הכנסת חיימוביץ' שלא תתנשא עליי.

מיכל (מיקי) חיימוביץ': אני לא מתנשאת עליך.

יוסי דגן: את לא מבינה יותר באיכות סביבה ממני.

מיכל (מיקי) חיימוביץ': לא אמרתי שום דבר שמתנשא עליך.

יוסי דגן: אני מאוד מכבד אותך, תכבדי אותי.

צבי האוזר: מר דגן, מר דגן.

יוסי דגן: אני ראש מועצה במדינת ישראל.

עופר כסיף: אבל אתה מדבר פה עם חברי כנסת ולא דיברת לעניין, תשמור על הכבוד הראוי.

יוסי דגן: אני נבחר ציבור כמוך ומותר לי לדבר.

צבי האוזר: מר דגן, מר דגן.

יוסי דגן: אל תתנשאי עליי, בכל הכבוד.

צבי האוזר: מר דגן, יוסי דגן, ביקשתי משפט סיום, נקודה.

צבי האוזר: בבקשה.

מיכל (מיקי) חיימוביץ': התנשאתי עליו?

מיכל (מיקי) חיימוביץ': חוצפן.

יוסי דגן: אמרתי שהתוכנית הזו לאורך כל הדרך על ידי המינהל האזרחי ואנשי התכנון, מרמ"י ועד לקמ"ט איכות סביבה וכל הגורמים של מחוז יו"ש, לא עשו הנחה על שום דבר, עברו על כל הדברים, בשונה מהבנייה בכפר קאסם שלא הייתה התנגדות כזו - -

עופר כסיף: עוד פעם זה.

מיכל (מיקי) חיימוביץ': מה, שוב כפר קאסם.

יוסי דגן: - - שהיא באמת חוסמת.

עופר כסיף: סתם, דמגוג בגרוש.

מיכל שיר סגמן: מה זה דמגוג, הוא קיבל את האישורים - - -

עופר כסיף: דמגוג בגרוש.

יוסי דגן: ועל גדר ההפרדה לא הייתה התנגדות, והיא באמת חוסמת.

אריאל קלנר: חבר הכנסת כסיף, לך תראה מה קורה שם.

עופר כסיף: זה מה שקורה משום שגם אם נניח - - -

אריאל קלנר: זה לא נכון.

יוסי דגן: אני אומר באחריות שאזור התעשייה הזה משלב ומאזן - -

מיכל שיר סגמן: - - - כסיף, אקולוגי בלבד.

עופר כסיף: גם אם נניח שזה נכון, זה עדיין לא מצדיק פגיעה נוספת.

עופר כסיף: מה הקשר?

יוסי דגן: - - את הדאגה לאיכות הסביבה, מכיוון שבשונה משני הדברים הקודמים שאמרתי - -

מיכל שיר סגמן: הוא קיבל את האישורים הנדרשים מאנשי מקצוע - - -

עופר כסיף: לא, לא, לא נכון, לא נכון.

יוסי דגן: - - כל הדברים שמתחת לכל הוואדיות והעמקים נשארים ריקים ולכן המסדרון הזה לא נפגע.

מיכל שיר סגמן: - - -

עופר כסיף: לא נכון.

צבי האוזר: תודה.

צבי האוזר: אני מבקש לעצור את הווידאו.

יוסי דגן: ואני אגיד דבר אחד.

יוסי דגן: אפשר לעשות הרבה פוליטיקה, תפקידי לדאוג לפרנסה לתושבים, לבנות את הארץ וגם לדאוג לאיכות הסביבה.

קריאות: - - -

צבי האוזר: לעצור את הזום, בבקשה.

צבי האוזר: יוסי, אני מצטער, אני לא שומע אותך.

מיכל שיר סגמן: - - - אידיאולוגית אתה לא רוצה את זה, תקרא לילד בשמו.

עופר כסיף: לא, זה משהו אחר.

צבי האוזר: חבר הכנסת כסיף, אני קורא אותך לסדר.

אריאל קלנר: מפריע לך שיהודים גם שם, זה הכול.

אריאל קלנר: מפריע לך, זה הכול, כל השאר - - -

צבי האוזר: חבר הכנסת קלנר, אני קורא אותך לסדר.

צבי האוזר: חברת הכנסת חיימוביץ', אני מבקש, קיימנו עד לדקה זו דיון כפי שפרלמנט צריך לקיים דיון.

צבי האוזר: הנושא מורכב, הטענות חזקות מכאן ומכאן, בכוונתנו לשמוע את כולם בסבר פנים יפות, בלב פתוח ובנפש חפצה.

צבי האוזר: אמר דברים, חבר הכנסת הציג אותם, יזם את הדיון עופר כסיף, הוא נשמע בנחת, הגם שהנחת איננה מתפרשת כמי שכולנו מסכימים לדבריו.

צבי האוזר: אני מבקש גם מהאורחים שלנו בזום להתייחס לגופו של הנושא.

צבי האוזר: אפשר להעיר גם הערות צד, אך אסור שהערות הצד יהפכו להיות עיקר והעיקר יהפוך להיות שוליים.

עופר כסיף: יפה.

צבי האוזר: אני מבקש מניר ברטל, ראש מועצה מקומית אורנית, גם הוא גר סמוך לאזור.

צבי האוזר: בבקשה, ניר, אשמח להתייחסותך.

 << דובר >> ניר ברטל: אהיה קצר, כי אני רואה שיש פה עוד הרבה דוברים חשובים שישמעו אותם, אסף מינצר ראש מועצת אלקנה וניר ברקת.

 << דובר >> ניר ברטל: אני חושב שגם האמירה שלהם תוכל להוסיף, אז אתמקד ואחדד.

 << דובר >> ניר ברטל: כמה דברים, יש פה הרבה אי דיוקים.

 << דובר >> ניר ברטל: המחצבה לא סיימה את חייה, ביקרתי שם השבוע וראיתי איך היא פועלת ומייצרת מלט ואספלט בשביל לבנות את מדינת ישראל.

מיכל (מיקי) חיימוביץ': יש בקשה להרחבה שלה.

 << דובר >> ניר ברטל: אז הטענה שהמחצבה סיימה את חייה לא נכונה.

 << דובר >> ניר ברטל: הטענה שאין צורך בשטחי מסחר היא גם פשוט לא נכונה.

 << דובר >> ניר ברטל: הנתונים על מס' התושבים שנאמרו הם לא נכונים, יוסי תיקן, ואזור התעשייה הזה הולך לשרת עשרות אלפי אנשים בכל המרחב, מראש העין, מכפר קאסם, מתל אביב, מאורנית, מהשומרון, יהודים וערבים כאחד, אזרחים ישראלים ופלסטינים.

צבי האוזר: מה ההערכה שלכם בתפוסה מלאה של אזור תעשייה?

צבי האוזר: מה מס' העוסקים שיהיו?

צבי האוזר: כמה מקומות תעסוקה הוא אמור לספק?

 << דובר >> ניר ברטל: מלי מהמינהל האזרחי אמרה מקודם, זה כמעט 40,000 מועסקים.

 << דובר >> ניר ברטל: אבל חשוב לזכור, וזה אבל, אזור התעשייה הזה לא יפותח במכה אחת.

 << דובר >> ניר ברטל: לפתח 2 מיליון מטר מרובע לתעסוקה לוקח כמה שנים.

צבי האוזר: אז זה סביב 40,000.

 << דובר >> ניר ברטל: אזור התעשייה הזה, זה גם בתוכנית, יפותח בשלבים.

 << דובר >> ניר ברטל: לכן, אם הטענה שלא יהיה ביקוש לאזור התעסוקה הזה אז יפותחו השטחים האחרים, ובעצם יישארו כמו שהם היום.

 << דובר >> ניר ברטל: לכן, קודם כול מפותחים השטחים שבמרכז שיותר קרובים לכביש 5 שלא פוגעים סביבתית.

 << דובר >> ניר ברטל: ואם אחרי שנים יהיה ביקוש ישווקו ויפותחו גם השטחים הנוספים.

 << דובר >> ניר ברטל: לכן הטענה שאין צורך היא טענה שתתברר כלכלית עם השנים.

מיכל (מיקי) חיימוביץ': אחרי שייבנה ואחרי שייהרס.

 << דובר >> ניר ברטל: דבר אחרון, ופה אני מסיים, לא כי אין עוד טענות, אלא כי יש עוד אנשים שרוצים לדבר.

 << דובר >> ניר ברטל: הפגיעה הסביבתית היא מאוד מזערית ביחס למחצבה האדירה שפועלת שם, גדר ההפרדה, כביש 5 שכבר הוא חוסם את אותו מסדרון צפון-דרום, יש שם אולי מעברי מים צרים של חמישה מטרים מצד לצד שהחיות יכולות לעבור, ולצייר כמה תמונות שלהפוך את זה לאיזה פנינת טבע זה פשוט לא נכון.

 << דובר >> ניר ברטל: אני יכול להראות פה כמה תמונות אחרות שמציגות מצב אחר לגמרי.

מיכל (מיקי) חיימוביץ': בטח, הרי זאת ההשפעה שלכם.

 << דובר >> ניר ברטל: ודבר אחרון.

 << דובר >> ניר ברטל: אני שמח על ההסכמה שיש פה מקיר לקיר שצריך לשפר את תהליכי החקיקה ביהודה ושומרון, טוב מאוד אם יוחלו חוקי התכנון של מדינת ישראל גם על יהודה ושומרון.

 << דובר >> ניר ברטל: קוראים לזה החלת הריבונות.

 << דובר >> ניר ברטל: סיימתי.

 << דובר >> ניר ברטל: תודה.

צבי האוזר: תודה רבה.

צבי האוזר: אסף מינצר, ראש מועצה מקומית אלקנה.

<< דובר >> אסף מינצר: שלום, יושב-ראש הוועדה, שלום לחברי הכנסת ולכל הנוכחים.

<< דובר >> אסף מינצר: אני לא רוצה לחזור על הדברים של חבריי, אבל אני באמת חושב שכולם מבינים פה שהנושא שעלה הוא יותר פוליטי.

<< דובר >> אסף מינצר: כמו שאתם מבינים לא רוצים לתת לנו לחיות ולא רוצים לתת - - -

מיכל (מיקי) חיימוביץ': פוליטי?

עופר כסיף: לא, לא, אני לא מקבל את זה.

עופר כסיף: אני לא מוכן לקבל את זה.

מיכל (מיקי) חיימוביץ': אני לא מקבלת את זה, צביקה, אני לא מקבלת את זה.

עופר כסיף: אני לא מוכן לקבל את זה.

מיכל (מיקי) חיימוביץ': מה פתאום.

קריאה: מה הוא אמר?

מיכל (מיקי) חיימוביץ': נושא פתאום פוליטי.

עופר כסיף: הוא אמר שכביכול המניע הוא פוליטי.

עופר כסיף: הדבר הוא אקולוגי.

קריאות: - - -

<< דובר >> אסף מינצר: מותר לי רגע להשלים משפט?

<< דובר >> אסף מינצר: אני לא אדבר ארוך.

עופר כסיף: אקולוגי הוא פוליטי, אבל שלא יגיד שטויות.

<< דובר >> אסף מינצר: אני מבקש, חבר הכנסת כסיף, רק מילה אחת, בבקשה.

עופר כסיף: אני לא מוכן שתייחס לי או לכל בן אדם אחר מניע.

מיכל (מיקי) חיימוביץ': וגם לי לא, אני מצטערת.

עופר כסיף: את המניע אני קובע ולא אתה.

<< דובר >> אסף מינצר: אתם לא רוצים שנהיה שם.

מיכל (מיקי) חיימוביץ': אני נלחמת על הסביבה בכול הארץ.

צבי האוזר: בואו, חברים.

<< דובר >> אסף מינצר: אתם לא רוצים לתת לנו לבנות ואתם גם לא רוצים שנקים בתי העלמין שם.

מיכל שיר סגמן: גם על ההתנחלויות הפלסטיניות הלא חוקיות אתם גם - - -

צבי האוזר: חברים, אומר אדם את אשר על ליבו.

צבי האוזר: לייחס לנו מניעים פוליטיים זה לא כצעקתה, חברים.

צבי האוזר: אנחנו שמחים שמייחסים לנו מניעים פוליטיים, שהרי אנחנו שליחי ציבור.

עופר כסיף: אבל הוא לא - - -

צבי האוזר: אבל כפי שנאמר כאן על ידי עופר כסיף ועל ידי אחרים, ההסתכלות היא היברידית, היא רחבה, היא לא בקונטקסט הפוליטי הרגיל, אלא הדאגה היא לאיכות הסביבה.

<< דובר >> אסף מינצר: אני רק רוצה להשלים, יושב-ראש הוועדה, באמת אנחנו מלווים את התכנון הזה כבר באמת תקופה של כמה שנים.

צבי האוזר: ועל זה היינו רוצים לדון.

צבי האוזר: דיון פוליטי אפשר לעשות, הייתי מקדיש יותר משעה.

מיכל (מיקי) חיימוביץ': הצבאים לא יודעים איפה קו הירוק, אני מאוד מצטערת.

צבי האוזר: נכון.

<< דובר >> אסף מינצר: אני חושב שאנשי המינהל האזרחי עושים את עבודתם קודש ובאמת מבקרים אותנו על כל פרט ופרט.

<< דובר >> אסף מינצר: אני באמת חושב, וגם במובן המשפטי, יש ועדת התנגדויות.

מיכל שיר סגמן: אני מציעה גם לבדוק את כל השומרון בבדיקה אקולוגית על כל בית שיש שם, כולל של הפלסטינים.

מיכל (מיקי) חיימוביץ': בואי, בואי נעשה את זה, אין בעיה.

מיכל שיר סגמן: ואני גם בעד הסרה של הבתים האלה שפוגעים באקולוגיה.

<< דובר >> אסף מינצר: ברגע שהתוכנית תפורסם יתכבדו כל המתנגדים, כמו במועצות בכל ועדת תכנון, שיגישו את ההתנגדויות.

<< דובר >> אסף מינצר: אני לא מצליח להבין למה בוועדת החוץ והביטחון צריכים לדון בנושאים בהם צריכים לדון בוועדת ההתנגדויות הרגילה כמו בכל ועדת תכנון כזאת או אחרת.

מיכל (מיקי) חיימוביץ': יש ועדת תכנון לזה?

<< דובר >> אסף מינצר: ולכן גם מבחינת ההתנגדויות, נידונו כל ההתנגדויות, ואם הוועדה תחליט לקבל ההתנגדויות יתקבלו, ואם לא אז לא.

<< דובר >> אסף מינצר: אני רק מבקש, ואנחנו נמצאים בוועדת החוץ והביטחון, אם אפשר בנושא האקולוגי ובנושא של הנשימה, לטפל בכל המפחמות ובכל המשרפות שהיישובים הערביים שלידינו, אם זה כל כך חשוב לחברת הכנסת מיקי חיימוביץ' ולחבר הכנסת עופר כסיף - - -

עופר כסיף: זאת הסתה.

מיכל (מיקי) חיימוביץ': אתה מוזמן לוועדת הפנים והגנת הסביבה, אני עוסקת בשריפות הפירטיות הרבה מאוד.

<< דובר >> אסף מינצר: בואו בבקשה, אני מציע לכם, רק תבואו עם מסכת גז, כי לא תוכלו לחיות לידינו, לא תוכלו להיות איתנו, מה שאנחנו סובלים כל יום - -

מיכל (מיקי) חיימוביץ': גם בגליל לא, אגב.

<< דובר >> אסף מינצר: - - מהשריפות שמגיעות ושורפות את - - -

צבי האוזר: חברת הכנסת חיימוביץ', אני לא מבין.

מיכל (מיקי) חיימוביץ': הוא תוקף אותי.

צבי האוזר: עומד פה ראש מועצה ומגלה מצוקה אגב דיון באיכות הסביבה, מצוקה אמיתית.

מיכל (מיקי) חיימוביץ': כי הוא מאשים אותי באיפה ואיפה.

צבי האוזר: הוא לא מאשים.

מיכל (מיקי) חיימוביץ': הוא כן.

צבי האוזר: חלילה.

צבי האוזר: הוא לא מאשים.

מיכל (מיקי) חיימוביץ': הוא אומר - - -

צבי האוזר: אבל להגיד לו גם בגליל וזה, אני חושב - -

מיכל (מיקי) חיימוביץ': כן, כי השריפות הפירטיות הן מכת מדינה, הן לא רק של השומרון.

צבי האוזר: - - להוריד להבות, להרגיע.

מיכל (מיקי) חיימוביץ': אז שיביע גם הזדהות עם תושבי הגליל.

צבי האוזר: מדובר בנציג ציבור שמנסה – ושוב, אני מבקש לקצר את החלק הזה כי הוא נושא הדיון שלנו.

שרן השכל: מיקי, הפגיעה הסביבתית היא לא באותה רמה כמו מה שקורה ביהודה ושומרון.

מיכל (מיקי) חיימוביץ': את בטוחה?

צבי האוזר: אבל זאת מצוקה אוטנטית שקשורה באיכות הסביבה שכולנו, ימין ושמאל, מאוחדים בתפיסה הזאת.

שרן השכל: אשמח לקחת אותך לסיור ביהודה ושומרון כדי לראות את כל המזבלות הבלתי חוקיות, - - - לראות את הפגיעה בשמורות טבע ובנחלים - - -

צבי האוזר: חלילה, אתה לא בעד אותה פעילות של מפחמות בלתי חוקיות, זה עוד עלול להתפרש.

עופר כסיף: נכון, אבל זה לא הנושא.

צבי האוזר: אבל אומר בן אדם, בסדר.

עופר כסיף: הוא גם יכול לדבר הרבה דברים - - - ואני לא אקבל את זה גם.

צבי האוזר: הערנות, הייתי אומר, חלילה, העצבנית הזאת שבן אדם אמר במשפט אחד על מפחמות ומייד קופצים שזה לא הנושא, ברור לנו שזה לא הנושא, לא כולם מדברים פה תמיד בול לעניין, הבנו.

צבי האוזר: אני מבקש למקד ולקצר.

צבי האוזר: אני מבקש משפט סיום.

צבי האוזר: חברים, בנחת, בנחת.

צבי האוזר: בבקשה, סיום, משפט סיכום.

<< דובר >> אסף מינצר: תודה רבה לחברי הוועדה וליושב-ראש, אני סיימתי.

<< דובר >> אסף מינצר: תודה.

צבי האוזר: תודה רבה לך.

צבי האוזר: יש לי פה שני חברי כנסת שביקשו להתייחס, פשוט הזמן - - -

מיכל (מיקי) חיימוביץ': אני לא אדבר?

צבי האוזר: תדברי, אני רק אומר מי ביקש ממני עד עכשיו.

צבי האוזר: יאיר גולן גם.

צבי האוזר: שרן השכל, בבקשה.

שרן השכל: תודה רבה.

 << דובר >> ניר ברטל: תרשום גם אותי, ביקשתי.

צבי האוזר: ניר, אתה השני, ביקשת כמעט לפני כולם.

צבי האוזר: שתיים-שלוש דקות לכל אחד.

 << דובר >> ניר ברטל: אין בעיה.

שרן השכל: תודה רבה לך, יושב-ראש הוועדה.

שרן השכל: כמה דברים.

שרן השכל: בואו נתחיל מהנחת בסיס שבה כל בנייה פוגעת במרחב הטבעי של בעלי החיים, של הצמחייה, של המים, והשאלה היא קודם כול עלות מול תועלת, והיכולת לאזן ולהתחשב בטבע, ברור.

שרן השכל: ברור שיש איפה ואיפה לגבי יהודה ושומרון ולגבי שאר חלקי הארץ.

שרן השכל: הרבה יותר קשה לנהל תהליכי בנייה, מסתכלים עליהם עם זכוכית מגדלת.

שרן השכל: ואם רמ"י אומרים שיש צורך ואם מינהל התכנון והבנייה אומר שיש פה שילוב של ערכי טבע יחד עם בנייה, תאמיני לי, מיקי, הם עוברים דרך של ויה דולורוזה עד שמוציאים להם היתר ולוא הכי קטן.

שרן השכל: דורשים מהם דרישות מוגזמות פי חמישה ממה שדורשים בשטחים כמו בתל אביב ובשטחים בגליל.

שרן השכל: ולכן, דווקא פה ניתן להסתמך על גורמי המקצוע הרבה יותר מבמקומות אחרים.

שרן השכל: בואו לא ניתמם, חבר הכנסת עופר כסיף, כל העניין הזה של הגנה על הטבע הוא חשוב, אבל לא בגלל זה ביקשת את הדיון.

עופר כסיף: לא נכון.

שרן השכל: אתה מעוניין לעצור את ההתפתחות ביהודה ושומרון.

עופר כסיף: לא, לא, אל תייחסי לי דברים.

שרן השכל: זה מה שאתה מעוניין.

עופר כסיף: אם השבוע הגשתי שאילתה - - -

שרן השכל: סליחה, עופר כסיף, אם אתה מסתכל פה על אותו אזור - - -

עופר כסיף: אם רק השבוע הגשתי שאילתה עליה שרת איכות הסביבה השיבה בנושא של התחממות - - -

מיכל שיר סגמן: תגיד, בנגב גם בדקת מה קורה, כי - - -

שרן השכל: סליחה, סליחה.

קריאות: - - -

צבי האוזר: חבר הכנסת כסיף.

שרן השכל: לא הפרעתי לו, אני מבקשת שלא יכנסו לדבריי כמו שאני לא נכנסתי.

צבי האוזר: חברים, יש לנו פה שישה חברי כנסת ואנחנו כבר חורגים מהזמן.

צבי האוזר: בבקשה, יש לך עוד דקה.

שרן השכל: אם לא יפריעו לי אני אעמוד גם בזמן.

צבי האוזר: אז אני מבקש לא להפריע.

שרן השכל: יש לנו פה תוכניות שאפשר לראות, אזור בלתי חוקי שהרשות הפלסטינית מנסה לעשות תכנון ובנייה על אזור תעשייה ממש מעבר לכביש.

עופר כסיף: מה זה קשור?

שרן השכל: ועל זה אפילו לא ציוץ, חבר הכנסת עופר כסיף.

עופר כסיף: מה זה קשור?

שרן השכל: אני רוצה לראות אותך מקיים גם דיון על אזורים כאלו.

עופר כסיף: מה זה רלוונטי?

צבי האוזר: חבר הכנסת כסיף, תן לה לבטא את מה שהיא מאמינה וחושבת.

עופר כסיף: מפריע לה - - -

צבי האוזר: יש לה דקה, היא יכולה לדבר.

עופר כסיף: אני שואל.

צבי האוזר: בניגוד לאורחים שאני מבקש מהם ממש להתמקד, לחברי הכנסת יש את הזכות, לעיתים אפילו את החובה לתת הרחבה שהם רואים.

צבי האוזר: בבקשה.

שרן השכל: לא ראיתי אותו עומד על הרגליים האחוריות כשבנו שכונות חדשות ותשתיות, ביוב וכבישים, גם ב"שמורה ההסכמית" במדבר יהודה, בנחל מכוך, ובעוד המון המון מקומות.

שרן השכל: הפגיעה בטבע באזור יהודה ושומרון היא חמורה פי כמה וכמה ממה שקורה באזור הגליל.

צבי האוזר: לסיכום.

שרן השכל: ומה שקורה באזור הנגב – יש שם מחצבות בלתי חוקיות, שורפים שם אשפה ומזהמים את האוויר, יש שם ערמות של אשפה באזורים בלתי חוקיים שפוגעים בטבע, בנחלים, במה שאתם לא רוצים.

צבי האוזר: כי אין ביכולת המינהל האזרחי בסופו של דבר לפקח.

צבי האוזר: אני לא יודע כמה פקחים יש, כמה אנשים שאחראים על הגנת הסביבה ואיכות הסביבה באזור.

שרן השכל: כקליפת השום לעומת מה שיש בכל האזורים האחרים.

שרן השכל: רגבים עושים יום ולילה מארבים, עושים את העבודה של ממשלת ישראל בהגנה על הטבע באזור יהודה ושומרון, משום שאנחנו לא מסוגלים להיכנס ולטפל בבעיות בבניות הבלתי חוקיות ובפגיעה בסביבה.

צבי האוזר: חברת הכנסת השכל, אני נאלץ לבקש ממך לסיים.

שרן השכל: אז משפט לסיום.

שרן השכל: תראו, יש פה לא רק עלות מול תועלת, אלא גם נאמרו דברים שאזור התעשייה הזה נבנה ביחד עם התחשבות במסדרון האקולוגי ובטבע.

מיכל (מיקי) חיימוביץ': זה לא שאומרים החברה להגנת הטבע.

שרן השכל: אז הנה אומרים לך.

מיכל (מיקי) חיימוביץ': מי אומר לך?

עופר כסיף: מי אומר?

שרן השכל: מיקי, אני אשמח לקחת אותך לסיור ביהודה ושומרון ביחד עם רגבים, גם שם כדי לראות מה מתרחש באמת, איפה הפגיעה האמיתית.

מיכל (מיקי) חיימוביץ': לא, לכי לשם, בואי נעבור על התוכנית ותראי.

מיכל (מיקי) חיימוביץ': התוכנית הזאת לא נותנת אפשרות.

צבי האוזר: מצוין, הנה, סיכמנו על חברותה.

צבי האוזר: האמת שמיקי ביקשה ממני השבוע להצטרף בשש בבוקר לסיור בשטח, אבל מסיבות משפחיות לא עמדתי באתגר.

עופר כסיף: תגיד מסיבות שעתיות.

צבי האוזר: אמרתי משפחתיות, אבל גם של מזג אוויר.

צבי האוזר: אבל החורף נראה לי שם מפתה.

שרן השכל: אדוני היושב-ראש, אני רק אסכם כך, מדובר פה באזור תעשייה שכן אמור להתחשב במצב האקולוגי ובמצב הטבע.

שרן השכל: יש פה מפעלים שמעוניינים להגיע לאזור, יש פה פיתוח תעסוקתי ופיתוח כלכלי של כל האזור, יש פה עבודות לא רק לתושבים היהודים, גם לתושבים הפלסטינים.

שרן השכל: עופר כסיף, אתה לא מעוניין בדו-קיום כזה?

עופר כסיף: זה לא דו-קיום, אבל זה לא רלוונטי לוויכוח.

עופר כסיף: זה לא רלוונטי.

שרן השכל: אתה לא מעוניין להיכנס למפעל ולראות יהודים עובדים ביחד עם פלסטינים זה לצד זה כשהם לא צריכים לעבור את כל הבידוק הביטחוני הזה בדרך לראש העין?

עופר כסיף: זה לא בדיוק.

עופר כסיף: את שואלת אותי?

עופר כסיף: את רוצה תשובה?

צבי האוזר: תודה, חברת הכנסת השכל, אמרתי לסכם, אמרת לי משפט סיום, ונדמה לי שזה משפט ארוך.

שרן השכל: בסדר גמור, אסיים פה.

שרן השכל: תודה רבה.

צבי האוזר: סיכמת.

צבי האוזר: רחמים אני מבקש, חברים, יש לנו היום סדר-יום ארוך.

שמואל לטקו: אנחנו כבר מאחרים.

צבי האוזר: אנחנו לקראת דיון עוד יותר מורכב ואולי טעון, אז תשמרו גם קצת מרץ למשך היום.

צבי האוזר: אני מבקש את חבר הכנסת ניר ברקת, הוא בזום, הוא בבידוד.

צבי האוזר: באיזה יום בידוד אתה?

צבי האוזר: עוד כמה זמן אתה בבידוד?

 << דובר >> ניר ברטל: עד יום שלישי.

צבי האוזר: ניר, במידה שיש לך להוסיף תחת בקשת הרחמים שלי, בבקשה, שלוש דקות.

 << דובר >> ניר ברטל: בוודאי.

 << דובר >> ניר ברטל: אני רוצה לדבר על החשיבות של אזור התעסוקה.

 << דובר >> ניר ברטל: בשנת 2019 כשסיימתי את תפקידי כראש עיר גייסתי מיליון דולר ועבדתי עם פרופ' פורטר מהרווארד בהתמקדות של איך משדרגים את הכלכלה של הצפון, של הגליל גולן, נגב ערבה.

 << דובר >> ניר ברטל: היה לנו סרט עבודה שרץ חזק על יהודה ושומרון לחשוב איך מפתחים תעסוקה.

 << דובר >> ניר ברטל: מה שגילינו זה שבאזורי התעסוקה ברקן, אריאל, מישור אדומים, יש משהו מאוד מאוד ייחודי, יש שם מפעלים עתירי טכנולוגיה מצד אחד, שאת זה הישראלים מביאים, והם גם עתירי כוח אדם וקרקע והם יחסית הרבה יותר זולים ממרכז הארץ.

 << דובר >> ניר ברטל: ואתה רואה שהרבה מאוד מפעלים שצריכים גם טכנולוגיה וגם כוח אדם וגם קרקע מגיעים לאזורים הללו.

 << דובר >> ניר ברטל: היום, עד לא מזמן יש כ-25,000 פלסטינים שעובדים באזורי התעסוקה בהתיישבות לצד כ-15,000 ישראלים.

 << דובר >> ניר ברטל: אני אומר לכם שהפוטנציאל הוא פקטור עשר, פי עשרה, אפשר להגיע ל-250,000 פלסטינים ו-150,000 ישראלים תוך מהלך של כמה עשורים, ובתנאי שתהיה לנו את התשתית.

 << דובר >> ניר ברטל: והתשתית זה אזורי תעסוקה.

 << דובר >> ניר ברטל: מסתבר שבאזורי התעסוקה הללו הפלסטינים שעובדים שם מקבלים שכר פי שניים, פי שלושה מהשכנים שלהם, וזה תורם לא רק לדו-קיום, זה תורם לשקט ולביטחון.

 << דובר >> ניר ברטל: והתנאי שזה יצליח, זה חייב להיות באזורי תעסוקה שלנו, של ההתיישבות, שכן אין ישראלים באזורי A ו-B, וגם לא יהיו, ולכן אנחנו צריכים לאזן.

 << דובר >> ניר ברטל: מניסיוני בירושלים כשהתעסוקה והכלכלה פורחים העיר נרגעת, דו הקיום משודרג ובא לציון גואל.

 << דובר >> ניר ברטל: לכל מי שמעיר ספציפית לגבי אזור התעסוקה הזה, הוא צמוד גדר וזה מצוין.

 << דובר >> ניר ברטל: הצגנו מפה של עוד תשעה אזורי תעסוקה חדשים, רובם ככולם צמוד גדר, מינימום הפרעה לקרקע.

 << דובר >> ניר ברטל: והיתרון שיש שם זה נגישות גם מהצד הפנימי של הגדר וגם חוץ גדר, אפשר להעביר סחורות, אפשר לייצר שירותים ייחודיים כמו שירותי רפואה ודברים אחרים באזורים הללו לרווחת כלל הציבורים, גם הישראלי וגם הפלסטיני.

 << דובר >> ניר ברטל: ולכן, אם למישהו באמת אכפת מאקולוגיה ואכפת לו שלא יהיו לנו אזורים מופרים, אני רוצה להסב את תשומת לבכם למקומות שבהם נעשית בנייה בלתי חוקית בצורה פרועה וספורדית שפוגעת בדו-קיום, שפוגעת בטבע.

 << דובר >> ניר ברטל: לא שמעתי אתכם מדברים על הפגיעה הקשה שיש לבנייה בלתי חוקית של פלסטינים, אני רגע שם בצד את אזורי A ו-B, אני מדבר על אזור C.

 << דובר >> ניר ברטל: אסכם את דבריי.

 << דובר >> ניר ברטל: הפוטנציאל של הצלחה של אזורי תעסוקה הוא בלתי נקלט, 250,000 מקומות עבודה בעוד שניים-שלושה עשורים זה להניח את התשתית היום.

 << דובר >> ניר ברטל: ואני אומר לכם, אם יש דבר אחד שישנה את המשוואה ביהודה ושומרון זה הפרדה אזרחית אבל שיתוף פעולה כלכלי.

 << דובר >> ניר ברטל: ולכן התעדוף של זה צריך להיות גבוה.

עופר כסיף: אפרטהייד קוראים לזה.

 << דובר >> ניר ברטל: ובשום פנים לא לוותר, כן להתחשב.

 << דובר >> ניר ברטל: משפט אחרון.

 << דובר >> ניר ברטל: שמעתי את יוסי דגן ואת אסף, לנו אכפת מאיכות הסביבה לא פחות מלכל אחד אחר, אז קודם כול לעשות ולהתחשב בתהליכי איכות הסביבה, אבל לא לתקוע את אזור התעשייה מהשיקולים הללו.

 << דובר >> ניר ברטל: תודה.

צבי האוזר: תודה רבה.

צבי האוזר: דברי טעם בעיני.

צבי האוזר: חברת הכנסת מיקי חיימוביץ', בבקשה.

מיכל (מיקי) חיימוביץ': קודם כול אני רוצה לומר שבעיני תעסוקה זה דבר מאוד חשוב.

מיכל (מיקי) חיימוביץ': אני יודעת שיש עוד אזורי תעסוקה שמתוכננים באזור, ואני חושבת שצריך למצות אותם.

מיכל (מיקי) חיימוביץ': יש תוכנית נוספת שמופקדת לפני אישור לאזור תעשייה למועצה האזורית שומרון בשם "בוסתני חפץ", מתוכננת לא רחוק משער שומרון הרחבה של 1,300 דונם לאזור התעשייה אריאל.

מיכל (מיקי) חיימוביץ': אין מחסור בשטחים לתעסוקה באזור הזה.

 << דובר >> ניר ברטל: יש מחסור ענק בשטחים.

עופר כסיף: לא נכון.

מיכל (מיקי) חיימוביץ': באזור.

 << דובר >> ניר ברטל: מחסור ענק בשטחים.

מיכל (מיקי) חיימוביץ': אז בוא ניפגש ונדבר על זה ונבחן אותם.

שרן השכל: ראש המועצה אומר שיש רשימת המתנה.

מיכל (מיקי) חיימוביץ': דווקא מה שאומר חבר הכנסת ניר ברקת על העניין של צמוד הגדר זאת אחת הבעיות הגדולות, כי ברגע שיש לך גדר הפרדה מצד אחד ובצד השני יש לך כביש, ואתה בונה את כל אזור התעשייה בין הגדר הזאת לכביש הזה גמרת, סגרת את המסדרון האקולוגי.

מיכל (מיקי) חיימוביץ': ואם מישהו חושב שהצבאים ילכו להם בנחת בין אזור התעשייה שמחולק על הגבעות, ואתה גמרת אותו בשטח בזמן הבנייה שלך, והם יישארו שם, אז הוא לא מבין שום דבר בבעלי חיים ובאקולוגיה.

עופר כסיף: נכון.

מיכל (מיקי) חיימוביץ': אז אני כאן על מנת להגיד לכם שמדינת ישראל ואהבת מדינת ישראל זה גם לאהוב את הטבע שלה וגם לאהוב את בעלי החיים שלה.

מיכל (מיקי) חיימוביץ': ויש לנו כאן מחויבות גם לדור העתיד שלנו, ויש לנו מחויבות בשביל הילדים שלנו שכשהם יצאו לטבע הם יוכלו לראות צבאים, ושועלים, ותנים, ואת כל הציפורים המהממות האלה שראיתי שם השבוע כשהייתי.

מיכל (מיקי) חיימוביץ': ואני כאן כדי להשמיע את קולם של חסרי הקול, ואין אף אחד אחד שיאמר את הדברים האלה, אז זהו.

צבי האוזר: תודה רבה.

צבי האוזר: דברי טעם.

צבי האוזר: טוב, לא אגיד את הדברים, כל אחד פה אומר דברי טעם.

צבי האוזר: חברת הכנסת מיכל שיר.

מיכל שיר סגמן: אפתח ואומר שוב כמו שאר חבריי, לכולנו אכפת גם מהטבע, גם מהסביבה בכל שטחי ארץ ישראל, לרבות כמובן ביהודה ובשומרון.

מיכל שיר סגמן: עד כמה שהדיון הזה מבורך אני לא יכולה להתעלם מהעובדה שהוא כנראה לא היה מתקיים בכזאת אינטנסיביות ובכזה להט, נקרא לזה, אם היה מדובר על אזור אחר בארץ.

מיכל (מיקי) חיימוביץ': מיכל, לא היית הרבה זמן בוועדת הפנים והגנת הסביבה, מתנהלים דיונים מאוד לוהטים על נושאים סביבתיים בכל מקום.

עופר כסיף: מיכל, גם אני הגשתי כמה וכמה גם.

צבי האוזר: מהיכרותי האישית עם יושבת-ראש ועדת הפנים אני לרגע לא מפקפק במה שנאמר כאן על ידה.

עופר כסיף: אבל, מיכל, גם כן, רק For the record, כמו שאומרים, אני הגשתי הרבה פעמים נושאים שקשורים לסביבה בלי קשר לשטחים.

עופר כסיף: רק השבוע עלתה שאילתה שנענתה בנושא, אז זה לא נכון.

צבי האוזר: אני רק מתנצל כיו"ר ועדת החוץ והביטחון שאני לא יכול להשתתף בדברים האלה, כי אלו דברים חשובים, ותמשיכי ככה.

צבי האוזר: חבר הכנסת כסיף גם דבק בנושא הזה.

מיכל שיר סגמן: אני מאוד מעריכה כל דיון שנעשה בנושא איכות הסביבה, ולכן, אדוני היושב-ראש, אני גם מעודדת דיונים נוספים בנושא איכות הסביבה על כל אזור ואזור ביהודה ושומרון, כולל התנחלויות לא חוקיות של אזרחים לא ישראלים שמשתלטים שם על האזור וגורמים לנזק אקולוגי כביר, לרבות מחצבות, בנייה, בניינים, בתים, הרס של שטחים חקלאיים.

מיכל שיר סגמן: כשמסתובבים ביהודה ושומרון, ואני נמצאת שם הרבה, העיניים בוכות, הלב בוכה, ולצערי, אני לא רואה על זה מספיק דיונים, לא בוועדה לאיכות הסביבה ולא פה בוועדת החוץ והביטחון.

מיכל (מיקי) חיימוביץ': כי אין לי - - - בשטחים.

מיכל שיר סגמן: ואני מבינה שזה יותר מתאים לפה, אז אני אומרת את זה ליושב-ראש.

מיכל (מיקי) חיימוביץ': זה פשוט לא ב- – מינהל התכנון לא מתעסק בו - - -

מיכל שיר סגמן: אני אשמח לראות דיונים על כל אחד ואחד מהאזורים האלה ביהודה ובשומרון.

יאיר גולן: הולך להיות פה דיון על שטח C בוועדה הזאת.

מיכל שיר סגמן: בנוסף, אגב, ואפשר גם לומר במאמר מוסגר, גם בנגב יש לא מעט פגיעות כאלה, ועל כן גם על כך אפשר לקיים דיונים נוספים.

מיכל שיר סגמן: האזור הזה – ולא אחזור יותר מדיי על הדברים של חבריי, כי רוב חברי הוועדה כאן מסכימים על כך שזה אזור תעשייה שהוא חשוב – זה אזור תעסוקה שמחכים לו כבר הרבה מאוד זמן, זה אזור התעסוקה שלא עושה אפליה בין יהודים לערבים, שנותן פרנסה, כבר אמרו את זה לפניי, פרנסה נותנת שקט, ולכן זה דבר הכרחי.

מיכל שיר סגמן: יש שיקולים לאנשים נוספים באזור, אולי קצת תחרות, אולי קצת פוליטיקה.

מיכל שיר סגמן: אני לא נכנסת לזה.

מיכל שיר סגמן: בסוף יש כאן אזור תעשייה שצריך לקום כי יש בו צורך תעסוקתי.

מיכל שיר סגמן: הם קיבלו את האישורים לא כי הם הדפיסו אותם מהאינטרנט.

מיכל שיר סגמן: הם קיבלו אישורי בנייה כי הם בדקו, כי הם חקרו, כי ארגונים נוספים בדקו את הנושא הזה, והנפיקו להם את אישור הזה.

מיכל שיר סגמן: ועל כן אין צורך לבוא עכשיו ולפסוח על כל מיני – עשו כאן מאמץ שזה יהיה על גבעה ולא למטה, עשו מאמץ שזה יהיה צמוד גדר כדי שזה לא יפגע.

מיכל שיר סגמן: שוב, גם ברמת השרון איפה שאני גרה אם אני עכשיו אבנה בית במקום מסוים אני אפגע במשהו, המטרה לצמצם את הנזק עד כמה שיותר, וזה בדיוק מה שהם עשו וקיבלו את כל האישורים על כך.

מיכל (מיקי) חיימוביץ': יש הבדל בין משהו לבין משהו שאין לו תחליף.

מיכל (מיקי) חיימוביץ': אין תחליף.

מיכל שיר סגמן: שוב אני חוזרת, לשמחתי רוב חברי הוועדה כאן די מסכימים האחד עם השני, ולכן אני חושבת שהדיון הזה חשוב, איכות סביבה זה דבר מבורך וחשוב מאוד, ואזור התעשייה הזה, לפחות לעניות דעתי, חשוב.

מיכל שיר סגמן: שוב, שמחה שיש כאן רוב, צריך לקום ולספק את אותה התעסוקה עם ההתחשבות הראויה באיכות הסביבה.

מיכל שיר סגמן: תודה רבה.

צבי האוזר: תודה רבה.

צבי האוזר: חבר הכנסת גולן.

יאיר גולן: אדוני היושב-ראש, לפני שאגיד את הסיכום בהתחלה, אני ממליץ לך לא לסכם את הדיון הזה, ואסביר תכף למה.

יאיר גולן: כשדנים בתוכניות חייבים לדון גם בחלופות.

יאיר גולן: האזור הזה מבחינת שומרון יש בו לא מעט אזורי תעשייה – ברקן הוא אכן אזור תעשייה שאי-אפשר להגדיל אותו יותר; אבל אריאל, איני יודע מה המצב; היה אזור תעשייה קטן בעלי זהב שלדעתי הפוטנציאל שלו הרבה יותר גדול; יש אזור תעשייה בעמנואל שגם הוא לא ממוצה.

יאיר גולן: ולכן צריך לראות פה איזושהי הסתכלות כוללת, והאם באמת חיוני לפתוח פה אזור תעשייה חדש או שניתן למצות אזורי תעשייה קיימים, זה לדעתי נתון שחסר כרגע לוועדה.

יאיר גולן: הדבר השני, באזור התעשייה של כפר קאסם אמורה לקום תחנת כוח, מיקום שהייתי מגדירו כמוזר ביותר בצמוד לראש העין ולכפר קאסם, עם סכנות סביבתיות הרבה יותר קשות ממה שמוצג כאן ביחס לאזור התעשייה.

יאיר גולן: הצעתי בזמנו לראשי הערים, גם של כפר קאסם וגם של ראש העין - - -

צבי האוזר: אבל בוועדה הזאת היכולת שלנו לדון בענייני כפר קאסם הוא לא - - -

יאיר גולן: אסביר את העניין, הוא קשור.

יאיר גולן: אם הוא לא היה קשור לא הייתי מעלה את זה.

יאיר גולן: הצעתי להם להעתיק את תחנת הכוח, כי מבחינת משטר הרוחות הרבה יותר הגיוני שזה יהיה דווקא על המשבצת של אזור התעשייה שמוצע, זה גם בקרבת נתיב הגז העיקרי של מדינת ישראל.

יאיר גולן: זאת אומרת, אם באמת יש צורך בכך.

יאיר גולן: אבל אנחנו כל הזמן דנים על נתונים שהם חלקיים וחסרים.

יאיר גולן: אני שם רגע את נושא הסביבה בצד למרות שהוא נושא מאוד מאוד חשוב.

צבי האוזר: אתה פותח חשבון עם חבר הכנסת כסיף.

עופר כסיף: הוא יודע, אולי בגלל זה.

יאיר גולן: אני חושב שכדי לקבל החלטה בנושא הזה צריך לראות את מכלול אזורי התעשייה הכולל ואת התכלול התשתיתי הכולל, ושנוכל לחוות דעתנו, האם רשויות התכנון במדינת ישראל נקטו בקו פעולה הגיוני או שיש כאן שאלות כבדות מאוד שאם נכנס לפרויקט הזה זה יהיה בכייה לדורות, בלי קשר כרגע לפוליטיקה ולמחצבות ביהודה ושומרון וכן הלאה וכן הלאה.

יאיר גולן: אלו נושאים חשובים, ואני מבין שאנחנו דנים בחלקם בהמשך היום בעתיד שטחי C.

יאיר גולן: אבל באמת באופן קונקרטי לקבלת ההחלטות בנושא הזה או ליכולת לחוות דעה בנושא הזה בעיני הנתונים שנמצאים כאן הם נתונים חלקיים – וצריך לראות את כל הפוטנציאל של המועצה האזורית שומרון מבחינת אזורי תעשייה; צריך לראות את כל הנושא התשתיתי גם בהקשרים של תחנות כוח גזיות; צריך לראות פה את אזורי התעשייה, דרך אגב הגדולים מאוד של ראש העין ושל כפר קאסם, ואיך הם יכולים להתפתח או לא יכולים להתפתח – ורק אחרי זה לקבל את ההחלטות.

יאיר גולן: אני חושב שמה שמוצג כאן הוא פשוט חלקי מדיי.

צבי האוזר: תודה רבה.

צבי האוזר: אני מצטרף לראייה הרחבה ולאנומליה שקיימת, כמו שאמרתי, על חוסר אפשרות להסתכלות אחודה על אזורים סמוכים חמש דקות מכפר סבא, אזור תעשייה כפר קאסם, ראש העין, שער השומרון.

צבי האוזר: בעיני זאת יחידה טריטוריאלית, פוליגון טריטוריאלי אחוד, ולכן זה מראה עד כמה אנומליה שאנחנו במשך למעלה מ-50 שנה מחזיקים את זה ככה כשטח מוחזק.

יאיר גולן: צריך לצאת פה תכנון.

יאיר גולן: עדיין אפשר לעשות פה תכנון.

צבי האוזר: וכנראה שצריך באמת לקבל הכרעות שמאפשרות ב-50 שנה הבאות או בהמשך בכל זאת לשקול את השיקולים של החיים האמיתיים בשטח.

צבי האוזר: בבקשה, חבר הכנסת אוריאל בוסו.

אוריאל בוסו: אדוני היושב-ראש, אני יכול להגיד שהדיון חשוב, אבל ברגע שהוא עלה כדיון לא נוכל להתעלם מזה, ואסביר למה, שהדיון ומטרת הדיון הם בסוף פוליטיים.

אוריאל בוסו: לא שמענו שום צעקה על אזור התעשייה, ולא סתם תגידו שיש הפרה במקום אחד זה לא אומר לעשות הפרות במקומות אחרים.

אוריאל בוסו: באזור התעשייה קאסם שנמצא צמוד לשער שומרון, במחצבות ג'מעין שזאת ההפרה הסביבתית הגדולה ביותר לא שמענו את המצוקה.

אוריאל בוסו: אני מגיע ממוסדות התכנון הרבה שנים ויודע מה המשמעות של להגיע כבר עכשיו לסופיות התכנון בהקמת אזור תעשייה.

אוריאל בוסו: דווקא מי שמדבר על דו-קיום, חבר הכנסת כסיף, צריך לחשוב על אזור תעשייה שייתן תעסוקה ליהודים ולערבים כאחד.

עופר כסיף: דו-קיום זה לא בין סוס לרוכבו, כדאי שתבין מה זה דו-קיום.

מיכל (מיקי) חיימוביץ': יש אופציות אחרות.

אוריאל בוסו: ליהודים ולערבים כאחד.

אוריאל בוסו: יש למעלה מ-30 מפעלים שממתינים להתפתחות באזור התעשייה ברקן שאין להם מקום.

אוריאל בוסו: נראה לכם שבמקומות אחרים אם הייתה אפשרות להרחיב, כמו שאמר היושב-ראש, לא היו עושים את זה?

אוריאל בוסו: בסופו של דבר זה כלכלי.

אוריאל בוסו: וגברתי יושבת-ראש ועדת הפנים, כשאת מדברת על הצבאים שאת רוצה לדאוג להם, על החיות שהולכות על ארבע, צריך לדאוג גם לבעלי החיים ולאנשים שהולכים על שתיים.

מיכל (מיקי) חיימוביץ': אני דואגת להם.

עופר כסיף: נכון, ולעוד ציפורים.

מיכל (מיקי) חיימוביץ': אבל גם אתה צריך לדאוג - - -

אוריאל בוסו: אנחנו לא מדברים לא על ריבונות, לא על סיפוח.

מיכל שיר סגמן: יהודים לא יכולים להיכנס לשטחי A ו- Bכדי לעבוד, וזה כדי שיהיה להם - - - אחרים, אתה יודע.

אוריאל בוסו: אנחנו מדברים על לתת תעסוקה למי שנמצא.

עופר כסיף: ככה זה כשיש כיבוש.

מיכל (מיקי) חיימוביץ': אבל זה מה שאמרתי, נתתי שתי דוגמאות.

אוריאל בוסו: נראה לך שאם היו מקומות אחרים שהיו יכולים לתת להם להתפתח באזורי תעשייה קיימים לא היו עושים את זה?

אוריאל בוסו: בסוף זה עניין כלכלי.

מיכל (מיקי) חיימוביץ': בוודאי שלא עושים.

אוריאל בוסו: נראה לך שאנשים יבואו להשקיע איפה שאי-אפשר?

אוריאל בוסו: לכן, היושב-ראש, אני חושב שזה צורך השעה.

אוריאל בוסו: אגב, אני רוצה לברך גם את ראשי המועצות שם באזור, גם באלקנה וגם בשומרון וגם באורנית, שהסכימו לכל הדרישות הסביבתיות.

אוריאל בוסו: ואתם צריכים לדעת שהמינהל האזרחי מקפיד הקפדת יתר דווקא מההתפתחות באזור של היהודים, ובטח שמקפידים על האזורים הסביבתיים.

אוריאל בוסו: זה הזמן למי שרוצה להתנגד להגיש לוועדות התכנון את ההתנגדות הנורמלית והמקצועית כמו שצריך בדרך החוקית, ולא לקיים את הדיונים הללו ולעצור את ההתפתחות הקיימת של מי שנמצא.

אוריאל בוסו: לתת לאנשים להתפרנס.

אוריאל בוסו: אנחנו לא מדברים על התפתחות נוספת של השומרון, אבל על השומרון הקיים והאזרחים הקיימים, שיהיו להם אזורי תעסוקה ותעשייה, זה צורך השעה.

צבי האוזר: תודה רבה.

צבי האוזר: בכל זאת אני אאפשר לחבר הכנסת כסיף שיזם את הדיון, 60 שניות אחרי ששמעת.

עופר כסיף: יספיקו לי אם לא יפריעו לי.

עופר כסיף: קודם כול, הפוסלים במומם פוסלים.

עופר כסיף: מי שמייחס לי את האינטרס הפוליטי פה הוא בעצם מסתיר שהוא זה שפועל מאינטרסים פוליטיים.

עופר כסיף: ולראייה, תסתכלו, אתם לא יכולים להסתכל כי לצערי נדחו בקשותיי, אבל גם עסקתי בנושא של פצלי השמן, ורק השבוע קיבלתי תשובה מהשרה לאיכות הסביבה על שאילתה, ויושבת-ראש הוועדה גם ניהלה את אותה ישיבה כיושבת-ראש הכנסת.

מיכל (מיקי) חיימוביץ': הם גם מוזמנים לדיונים בוועדת הפנים והסביבה שעוסקים בנושאים האלה מדי יום.

עופר כסיף: אני מדבר כרגע כי זה הופנה אליי.

עופר כסיף: אני מסכים איתך, כמובן.

עופר כסיף: אז העליתי שאילתה לגבי הנושא של שינויי האקלים.

עופר כסיף: אז מי שרוצה להגיד שמה שמעניין אותי זה רק משום שזה נמצא בשטחים הכבושים, לא, הנה, יש פה עובדות.

עופר כסיף: אז מי שהופך את זה בעצם לפוליטי זה מי שרוצה שאותן התנחלויות לא חוקיות בשטחים הכבושים יתרחבו וימשיכו והוא הופך את זה לפוליטי, ובעצם הופך את המציאות על ראשה ומייחס לי את העניין הפוליטי.

אוריאל בוסו: אני לא אגיב.

עופר כסיף: אז כאמור, המניע הוא לא פוליטי, למרות שהכול פוליטי במובן הצר של המילה.

עופר כסיף: המניע הוא אקולוגי גרידא.

עופר כסיף: זה דבר ראשון.

עופר כסיף: דבר שני.

צבי האוזר: זה אחרי דקה ולא הפריעו לך.

צבי האוזר: דבר שני ואחרון.

עופר כסיף: אסיים.

עופר כסיף: דבר שני ואחרון, אבל שיש בו כמה סעיפים.

צבי האוזר: לא, באמת 60 שניות, עופר, בבקשה.

עופר כסיף: לא, אני צוחק, לא לדאוג.

עופר כסיף: הדבר השני, הבאנו פה, הבאתי פה, והיו עוד גופים שלא יכלו להשתתף וזה מובן, את חוות הדעת המקצועיות.

עופר כסיף: מי שרוצה להגיד שהחברה להגנת הטבע או רשות הטבע והגנים הם ארגונים שיש להם מניע פוליטי, צר לי, אני לא אסכים איתו, והם אמרו באופן מפורש מה העמדה שלהם.

עופר כסיף: מדובר פה בפגיעה סביבתית, וזה שיש פגיעה במקומות אחרים, לא חולק עליכם, אני גם שם נאבק בניגוד למה שאמרו כלפיי.

עופר כסיף: אז חד-משמעית, וההמלצה לדעתי שצריכה לצאת מהוועדה זה שהפרויקט ההרסני הזה לא יצא לפועל, ואל תדברו איתי על דו-קיום כי על זה יש לי הרבה מה להגיד.

אוריאל בוסו: באיזה סמכות להגיד להם שלא יעשו את הפרויקט הזה?

צבי האוזר: תודה רבה.

צבי האוזר: חברים, קודם כול אני רוצה להודות לחבר הכנסת כסיף על היוזמה.

צבי האוזר: אתם יודעים שתהום פעורה ביני לבינו בעניינים מדיניים, הייתי אומר אפילו באשר להגדרות הבסיס המכוננות של מדינת ישראל, ואתם רואים שהסביבה לעיתים מגשרת אפילו על פערים כה עמוקים.

מיכל (מיקי) חיימוביץ': זה מה שאני תמיד אומרת.

צבי האוזר: כן, ולכן אני חושב שהדיון בראש ובראשונה צריך להיות ענייני, כאשר כמובן מדובר פה בארנה פוליטית, וכל אחד גם לא מסתיר את נטיותיו הפוליטיות באשר לנושא הנדון, ששי בו גם היבט פוליטי.

צבי האוזר: ואני אומר את זה וחזרתי ואמרתי, העובדה שאנחנו מדברים על אזורים סמוכים עם משטר של סטנדרטים, לרבות גם באיכות הסביבה בתכנון שונה, זה אירוע שצריך לבוא לידי סיום.

צבי האוזר: שטח מוחזר הוא מוחזק שנה-שנתיים-שלוש, לכן עמדתי, ושוב אני אומר פה הערה אולי פוליטית אבל עניינית דווקא לנושא הזה, הגיעה העת להחיל את החוק הישראלי בשטח, וזה לא אומר באשר לפתרון הפוליטי הסופי של העניין.

אוריאל בוסו: אז זה לא היה מגיע לתכנון.

צבי האוזר: אבל כמו שרואים, זמן ההמתנה, אנחנו לא מדברים לא על חודשים ולא על שנים ספורות, ולכן לעיתים המציאות מחייבת איזשהן פעולות שעדיין מאפשרות דיון פוליטי וויכוח פוליטי באשר לכיצד בסוף האזור יראה אחרי שהשלום ינחת כאן.

צבי האוזר: אני רוצה לסכם את הדברים כך, ברשותכם: הוועדה רושמת לפניה את כוונת המינהל האזרחי לתכנן ולפתח את האזור לטובת כל תושביו, בשים לב לצורכי תעסוקה, מסחר, שירותים ושירותים קהילתיים נדרשים.

צבי האוזר: הוועדה רושמת לפניה את שיקולי המינהל האזרחי לתת מענה לצורך הממשי הקונקרטי הקיים באזור, בשים לב לפוטנציאל התעסוקה בתפוסה מלאה, בפרט על כ-35,000 מועסקים פלסטינים העתידים לעבוד שם.

צבי האוזר: זה נתון בעיני מהותי וחשוב בהסתכלות גם בתפקידו של המינהל האזרחי.

צבי האוזר: והייתי אומר, ונדמה לי שאפשר שכולם יסכימו, שהוועדה קוראת לגורמי התכנון והביצוע לפעול באזור זה שהוא בעל איכות וייחוד אקולוגי, בשים לב לכל ההגבלות וההנחיות של חוקי התכנון ובאחריות לסביבה בדאגה לדורות הבאים.

צבי האוזר: אני מודה לכל המשתתפים.

צבי האוזר: נעבור לדיון הבא בחד"ן הגדול.

צבי האוזר: תודה רבה, חבר הכנסת כסיף.

צבי האוזר: תם ולא נשלם.

צבי האוזר: הישיבה נעולה.